title: Kristiina Nyrhinen

text: Nyrhinen opiskeli ensin pari vuotta taidehistoriaa, mutta meni sitten opiskelemaan tekstiilisuunnittelua Taideteolliseen korkeakouluun 1970-1974. Työskenneltyään valmistumisensa jälkeen pari vuotta Metsovaara Designissä hän jäi vapaaksi taiteilijaksi vuonna 1976. Nyrhinen on suunnitellut sisustuskankaita, vaatteita, neuleita ja ryijyjä, mutta hänet tunnetaan myös ns. minitekstiileistä eli pienikokoisista tekstiili- ja muistakin materiaaleista tehdyistä taide- ja tilataideteoksista. 1980-luvulta lähtien Nyrhinen on tehnyt myös isokokoisempia julkisia tekstiilitaideteoksia, kuten Sovituksenkirkon ja Myyrmäen kirkon kirkkotekstiilit ja tekstiilitaideteokset korkeimmassa hallinto-oikeudessa, eduskuntatalon lisärakennuksessa ja useissa Suomen suurlähetystöissä. Lukuisiin näyttelyihin osallistunut Nyrhinen, jonka teoksia on monissa eri kokoelmissa, sai Taideteollisuuden valtionpalkinnon vuonna 1991.


title: Faverges-Seythenex

text: Faverges-Seythenex on kunta itäisessä Ranskassa Haute-Savoien departementissa Auvergne-Rhône-Alpesin alueella. Se sijaitsee Baugesin vuoristossa.


title: Faverges-Seythenex

text: Kunta perustettiin 1.tammikuuta 2016 yhdistämällä kaksi kuntaa Faverges ja Seythenex.


title: Faverges-Seythenex

text: Kunnan nähtävyyksiä on 1200-luvulta peräisin oleva linna "Château de Faverges". Linna on vuosisatojen kuluessa kokenut monta muutosta. Nykyään se on kunnostettu ja yleisölle avoinna.


title: Talloires-Montmin

text: Talloires-Montmin on kunta itäisessä Ranskassa Haute-Savoien departementissa Auvergne-Rhône-Alpesin alueella. Se sijaitsee Lac d’Annecyn nimisen järven rannalla.


title: Talloires-Montmin

text: Kunta perustettiin 1. tammikuuta 2016 yhdistämällä kaksi kuntaa Talloires ja Montmin.


title: Talloires-Montmin

text: Kunnan nähtävyyksiä on vanha luostari "Abbaye de Talloires". Nykyään luostarirakennus toimii hotellina. Luostarista on Gabriel Lippmannin ottama värivalokuva 1900-luvun alusta, joka on yksi ensimmäisiä värivalokuvia.


title: Nire (1919)

text: Nire () oli keisarillisen Japanin laivaston Momi-luokan hävittäjä, joka oli palveluksessa maailmansotien välillä.


title: Nire (1919)

text: Alus tilattiin Kuren laivastoarsenaali. Sen köli laskettiin 5. syyskuuta 1919 ja alus laskettiin vesille vielä samana vuonna 22. joulukuuta. Alus otettiin palvelukseen 31. maaliskuuta 1920.


title: Nire (1919)

text: Alus poistettiin palveluksesta 1. helmikuuta 1940. Se muutettiin 15. joulukuuta 1945 koululaivaksi. Alus romutettiin vuonna 1948.


title: Bitwisards

text: Bitwisards – nuoret gurut kyberavaruudessa on Yle Draaman ja Aalto-yliopiston yhdessä tuottama nettisarja, joka perustuu Miha Rinteen sarjakuvaan "Matkailua pelialalla". Sarjan on dramatisoinut ja ohjannut Jarno Elonen. Kaikki sarjan 11 jaksoa julkaistiin Yle Areenassa 4. elokuuta 2016. Näytellyn materiaalin sekaan on ujutettu animaatioita ja piirrettyjä elementtejä.


title: Bitwisards

text: Sarja sijoittuu 1990-luvun alkuun, jolloin alettiin perustaa Suomen ensimmäisiä pelitaloja, ja siinä seurataan kahta dokumentaristia (Ylermi Rajamaa ja Antti Vuorenmaa) kuvitteellisen Bitwisards-nimisen pelitalon toimistolla. Työtä tehdään ympäri vuorokauden ja osa työntekijöistä asuu toimistolla. Mielipuolinen pomo Ice Hair (Kari Ketonen) on tehnyt työsopimuksen vain yhdelle työntekijälle. Tavoitteena on koodirivi ja pikseli kerrallaan päästä lähemmäksi valmiin pelin lähettämistä julkaisijalle. Sarja kattaa albumin ensimmäisen luvun.


title: Sami Sillanpää

text: Sami Sillanpää (s. 1974) on Helsingin Sanomien ulkomaantoimittaja. Hän toimi lehden kirjeenvaihtajana Pekingissä vuosina 2003–2009 ja on toiminut lehden ulkomaantoimituksen esimiehenä. Sillanpää sai vuonna 2014 tiedonjulkistamisen valtionpalkinnon teoksestaan "Kiinalainen rakkaustarina", joka kertoo Hu Jian ja Zeng Jinyanin elämästä. Kirja julkaistiin myös Saksassa ja Tanskassa.


title: Sami Sillanpää

text: 2010-luvun puolivälissä Sillanpää toimii Helsingin Sanomien kirjeenvaihtajana Etelä-Afrikan Johannesburgissa.


title: Hans Krieger

text: Hans Ernst Krieger (19. toukokuuta 1929 Landenberg – 11. kesäkuuta 2005 Lemgo) oli saksalainen kemisti ja professori. Hän toimi 1964–1991 Oulun yliopistossa orgaanisen kemian professorina.


title: Hans Krieger

text: Hans Krieger opiskeli kemiaa Kölnin yliopistossa ja valmistui sieltä maisteriksi 1955. Sen jälkeen hän aloitti jatko-opinnot ja väitöskirjan tekemisen professori Kurt Adlerin ohjauksessa. Krieger väitteli tohtoriksi 1958.


title: Hans Krieger

text: Valmistumisen jälkeen Krieger muutti Suomeen. Hän työskenteli aluksi 1959–1962 Lääke Oy:n laboratoriossa. Lääke Oy oli turkulaisen Farmos Oy:n tytäryhtiö. Alun perin Farmos Oy toimi (v:sta 1946) nimellä "Lääke Oy", mutta vuonna 1958 yhtiön nimi vaihdettiin Farmos Oy:ksi ja nimeä "Lääke Oy" käytettiin sen tytäryhtiössä. Kemistinä Krieger patentoi 1960-luvun alkupuoliskolla menetelmän, jonka avulla voi valmistaa bisyklisiä aminoketoneja.


title: Hans Krieger

text: Vuodesta 1962 Krieger oli tutkijana ja opettajana Oulun yliopistossa. Hänet nimitettiin Oulun yliopiston orgaanisen kemian professoriksi vuonna 1964. Hän oli yliopistossaan ensimmäinen orgaanisen kemian professuurin haltija. Professori Kriegerin opastuksella orgaanisen kemian opintoja Oulussa suoritti muun muassa tuleva Jyväskylän yliopiston orgaanisen kemian professori Petri Pihko, joka toimi Oulun yliopistossa tutkimusassistenttina vuosina 1990–1991.


title: Hans Krieger

text: Krieger jäi virastaan eläkkeelle 1991. Hänen seuraajakseen nimitettiin 1992 Ari Koskinen. Jäätyään eläkkeelle Krieger palasi takaisin Saksaan, jossa hän vietti viimeiset vuotensa. Hän kuoli 86-vuotiaana Lemgon kaupungissa, Nordrhein-Westfalenin osavaltiossa 11. kesäkuuta 2005.


title: Hans Krieger

text: Professori Krieger julkaisi useita tieteellisiä artikkeleita kemian alan julkaisuissa. Hän julkaisi Arto Arstilan ja Lasse Koskenniskan kanssa myös lyhyen kirjasen "Aminomethylierung von Camphen".


title: Christopher McQuarrie

text: Christopher McQuarrie (s. 1968) on yhdysvaltalainen Oscar-palkittu käsikirjoittaja, ohjaaja ja tuottaja. Hän on tehnyt urallaan useasti yhteistyötä ohjaaja Bryan Singerin ja näyttelijä Tom Cruisen kanssa.


title: Christopher McQuarrie

text: McQuarrie voitti parhaan alkuperäisen käsikirjoituksen Oscar-palkinnon elokuvista "Epäillyt" vuonna 1995.


title: Pekka Mykkänen

text: Pekka Mykkänen on toimittaja.


title: Pekka Mykkänen

text: Mykkänen on työskennellyt Helsingin Sanomissa vuodesta 1995 lähtien ja toiminut muun muassa sunnuntai-, talous- ja ulkomaantoimituksissa. Mykkänen oli lehden kirjeenvaihtaja Kiinassa ja Aasiassa vuosina 1998–2003 ja hänelle myönnettiin SARS-uutisoinnistaan Bonnierin journalistipalkinto vuonna 2003. Hän oli kirjeenvaihtajana Yhdysvalloissa 2006–2010 ja Brysselissä vuoden 2016 alusta lähtien. Mykkänen on julkaissut useita kirjoja kirjeenvaihtajavuosiensa kokemuksista.


title: Pekka Mykkänen

text: Mykkänen on koulutukseltaan filosofian maisteri. Hän myös opiskeli Harvardin yliopistossa stipendiaattina vuosina 2003–2004.


title: Aoi (1920)

text: Aoi () oli keisarillisen Japanin laivaston Momi-luokan hävittäjä, joka oli palveluksessa toisessa maailmansodassa.


title: Aoi (1920)

text: Alus tilattiin Kawasakin Kōben telakalta. Sen köli laskettiin 1. huhtikuuta 1920 ja alus laskettiin vesille 9. marraskuuta. Aluksen varustamisesta vastaavaksi upseeriksi nimettiin 20. marraskuuta Chiya Sadae ja se otettiin palvelukseen vielä saman vuoden lopulla 10. joulukuuta päällikkönään Chiya.


title: Aoi (1920)

text: Alus oli vuonna 1940 muutettavana Kuren laivastontelakalla, jolloin yksi sen kolmesta Kampon-kattilasta poistettiin. Poiston seurauksena aluksen huippunopeus laski 18 solmuun. Lisäksi aluksen torpedoputket, takakannen tykkitorni ja miinanraivauskalusto poistettiin. Niiden tilalle asennettiin 25 millimetrin ilmatorjuntatykkejä, syvyyspommikiskoja ja -heittimiä. Yläkannen painon lisäyksen vuoksi jouduttiin painolastia lisäämään, mikä kasvatti uppouman 910 tonniin. Muutostyöt saatiin telakalla päätökseen 21. lokakuuta ja alus luokiteltiin 1. huhtikuuta 1941 partioveneeksi, jolloin se nimettiin "partiovene No.32":ksi. Alus liitettiin 20. marraskuuta Nishikawa Hayamin johtamaan 1. partiovenelaivueeseen, jonka mukana se lähti 29. marraskuuta Trukilta Kwajaleiniin.


title: Aoi (1920)

text: Aluksella vastaanotettiin 2. joulukuuta kello 12.08 tieto hyökkäyksestä Pearl Harboriin, mikä kertoi sotatoimien alkamisesta Yhdysvaltoja vastaan 8. joulukuuta. Seuraavana päivänä alus saapui Kwajaleinille Roi-Namuriin. Partioveneet "No.32" ja "No.33" lähtivät Roi-Namurilta osallistuakseen hyökkäykseen Wakelle kontra-amiraali Kajioka Sadamichin osastossa, jonka muut alukset olivat kevyt risteilijä "Yūbarin" johtama 6. hävittäjälaivue, 18. risteilijäviirikkö, sukellusveneiden emälaiva "Jingei" sekä apuristeilijät "Kongōmaru" ja "Kinriymaru".


title: Aoi (1920)

text: Osasto aloitti 11. joulukuuta maihinnousuvalmisteluihin liittyvän tulivalmistelun tuhotakseen Waken puolustuksen. Taistelussa upposi kaksi ja vaurioitui kaksi hävittäjää. Lisäksi kaksi risteilijää kärsi lieviä vaurioita. Tappioden seurauksena osasto vetäytyi takaisin Roille, jonne saavuttiin 13. joulukuuta.


title: Aoi (1920)

text: "No.32" lähti 21. joulukuuta maihinnousuosaston mukaan uudelleen merelle. Seuraavana päivänä aloitettiin maihinnousu uudelleen. Alus kuljetti Uchida Kinichin Maizurun 2. erityismaihinnousujoukkojen 1. komppaniaa. Taatakseen joukkojen maihinnousun alus ajoi matalikolle atollin etelärannalla lähellä lentotukikohdan eteläreunaa. Yhdysvaltain merijalkaväen kolmen tuuman tykit sytyttivät partioaluksen "No.33" tuleen, joka valaisi rannalla olleen "No.32":n. Useita kranaatteja osui alukseen sytyttäen senkin tuleen. Aluksen miehistö liittyi maihinnousujoukkoon.


title: Aoi (1920)

text: Japanilaiset eivät yrittäneet pelastaa alusta saaren valtauksen jälkeen, vaan se oli edelleen rannalla amerikkalaisten vallatessa saaren takaisin 4. syyskuuta 1945.


title: Aoi (1920)

text: Aluksen päällikköinä olivat:


title: Tommi Nieminen

text: Tommi Nieminen on suomalainen toimittaja. Hän työskenteli Helsingin Sanomien kirjeenvaihtajana Delhissä vuosina 2010–2011 ja kirjoitti asemamaastaan kirjan "Vastaus on Intia". Nieminen julkaisi yhdessä Laura Halmisen kanssa jutun ”Uusnatsien sisäpiirissä” vuonna 2015. Tutkivan journalismin yhdistys myönsi jutulle seuraavana vuonna Lumilapio-palkinnon. Nieminen toimii Helsingin Sanomien Feature-toimituksessa.


title: Theo Hernández

text: Theo Bernard François Hernández eli Theo (s. 6. lokakuuta 1997 Marseille, Ranska) on ranskalainen jalkapalloilija. Theo edustaa Espanjan pääsarjassa pelaavaa Real Sociedadia, jossa hän on lainalla samassa sarjassa pelaavasta Real Madridista. Theo on luontaiselta pelipaikaltaan vasen laitapuolustaja, mutta voi pelata myös keskuspuolustajana.


title: Theo Hernández

text: Theon isä Jean-François Hernández on entinen jalkapalloilija, joka edusti urallaan Atlético Madridia. Theon vanhempi veli Lucas edustaa Atléticoa.


title: Theo Hernández

text: Theo liittyi Atlético Madridin junioriakatemiaan vuonna 2008. Käytyään läpi eri juniorikategoriat, hänet nostettiin vuonna 2015 seuran reservijoukkueeseen, joka pelasi maan neljänneksi korkeimmalla sarjatasolla Tercera Divisiónissa.


title: Theo Hernández

text: Ensimmäisen ottelunsa aikuisten tasolla hän pelasi 30. elokuuta 2015 Puerta Bonitaa vastaan. Seuraavan vuoden helmikuussa Theo solmi seuran kanssa uuden sopimuksen ja kaksi päivää myöhemmin tästä, hän sai kutsun seuran edustusjoukkueen otteluun Eibaria vastaan loukaantumisten takia. Ottelu päättyi Atléticon voittoon numeroin 3–1 ja Theo istui koko ottelun vaihtopenkillä.


title: Theo Hernández

text: 4. elokuuta 2016 Theo teki uuden jatkosopimuksen seuran kanssa, joka ulottui vuoteen 2021 asti. Samalla myös ilmoitettiin hänen siirtyvän kauden 2016–2017 kestävällä lainasopimuksella Deportivo Alavésiin. Hän teki ensiesiintymisensä joukkueessa ja ammattilaisena 28. elokuuta 2016 ottelussa Sporting Gijónia vastaan.


title: Theo Hernández

text: 16. lokakuuta 2016 ottelussa Málagaa vastaan Theo sai suoran punaisen kortin rajusta taklauksestaan Ignacio Camachoon. 7. toukokuuta 2017 hän teki ensimmäisen maalinsa joukkueessa ottelussa Athletic Bilbaota vastaan.


title: Theo Hernández

text: Alavés eteni ensimmäisen kerran seuran 91-vuotisessa historiassa Copa del Reyn loppuotteluun, jossa se kohtasi Barcelonan. Loppuottelu pelattiin 27. toukokuuta 2017 Estadio Vicente Calderónilla ja Theo teki ottelun 1–1-tasoitusosuman vapaapotkusta. Barcelona voitti cupin loppuottelun lopulta kuitenkin numeroin 3–1.


title: Theo Hernández

text:
5. heinäkuuta 2017 Theo siirtyi naapurin suurseura Real Madridiin. Hän solmi seuran kanssa kuusivuotisen sopimuksen ja hänestä maksettiin 26 miljoonan euron siirtokorvaus.
Theo on edustanut Ranskaa alle 18-vuotiaiden ja alle 19-vuotiaiden maajoukkueissa. Vuoden 2017 alle 21-vuotiaiden EM-kilpailujen karsintoihin Theo ei osallistunut kutsuista huolimatta, jonka jälkeen alkoivat spekulaatiot hänen halustaan edustaa Espanjan maajoukkuetta tulevaisuudessa.


title: Miehen vankina

text: Miehen vankina on Aarne Kivimäen taiteilijanimellä Olavi Kallas ohjaama melodraama vuodelta 1943. Elokuva perustui Laura Sointeen samannimiseen romaaniin. Elokuvan tuotti turkulainen Valo-Filmi Oy. Elokuvan näyttelijöistä osa oli amatöörejä, osa taas Turun teattereiden ammattinäyttelijöitä. Elokuva ei menestynyt taloudellisesti ja kriitikot pitivät sitä kömpelösti toteutettuna. Elokuvasta on säilynyt epätäydellinen ja huonolaatuinen kopio joka löytyi syyskuussa 1999 Soihtu-filmin varastosta.


title: Miehen vankina

text: Mielisairas ja taikauskoinen Klaus Vornankumpu uskoo tyttärensä Katariinan olevan Metsäreunan sepän lapsi ja kohtelee tätä huonosti. Kun sepän poika Kristian tulee kosimaan Katariinaa Klaus kertoo luulonsa ja ajaa hänet pois. Katariina lähtee myöhemmin kaupunkiin ja nousee siellä suosituksi laulu- ja tanssitähdeksi. Hän tapaa Kristianin ja pian selviää että Klausin luulo on ollut aiheeton: Katariina ei ole sepän lapsi. Kristian joutuu auto-onnettomuuteen, jossa hän menettää näkönsä. Pelätessään tulevansa Katariinalle taakaksi sokeana hän selittää, ettei ole tätä koskaan vakavissaan rakastanut. Elokuvan lopussa Kristian saa näkönsä takaisin ja peruu aikaisemmat puheensa, jonka jälkeen Kristian ja Katariina menevät naimisiin.


title: Selänpää

text: Selänpää on kylä Kouvolassa, entisen Valkealan kunnan alueella. Kylässä sijaitsee Selänpään rautatieasema, joka on kunnostettu kyläläisten ja matkailijoiden käyttöön kylätaloksi. Selänpäässä asuu noin 500 ihmistä.


title: Force India VJM08

text: Force India VJM08 oli intialaisen Formula 1 -talli Force Indian käyttämä auto kaudella 2015. Autolla kilpailivat meksikolainen Sergio Pérez ja saksalainen Nico Hülkenberg. Testikuljettajana toimi Pascal Wehrlein.


title: Vanadiinitrikloridi

text: Vanadiinitrikloridi (VCl) on vanadiini- ja kloridi-ionien muodostama epäorgaaninen ioniyhdiste. Yhdistettä voidaan käyttää orgaanisten vanadiiniyhdisteiden valmistukseen.


title: Vanadiinitrikloridi

text: Huoneenlämpötilassa vanadiinitrikloridi on punaisenviolettia kiteistä ainetta. Yhdiste on hygroskooppista ja liukenee veteen, mutta myös helposti hydrolysoituu veden vaikutuksesta. Kuumennettaessa se disproportioituu. Vanadiinitrikloridi liukenee etanoliin sekä koordinoituviin orgaanisiin liuottimiin kuten asetonitriiliin.


title: Vanadiinitrikloridi

text: Vanadiinitrikloridia voidaan valmistaa kuumentamalla dirikkidikloridia divanadiinipentoksidin kanssa. Reaktiossa vanadiini pelkistyy ja rikki hapettuu osittain rikkidioksidiksi ja osittain pelkistyy alkuainerikiksi.


title: Vanadiinitrikloridi

text: Vanadiinitrikloridista voidaan valmistaa organovanadiiniyhdisteitä ja sitä voidaan käyttää katalyyttinä eräiden kumien ja muovien valmistuksessa.


title: Estádio Olímpico Nilton Santos

text: Estádio Olímpico João Havelange on monikäyttöstadion Rio de Janeirossa Brasiliassa. Stadion valmistui vuonna 2007 ja siellä järjestettiin Pan-Amerikan kisat samana vuonna. Stadionin rakennuskustannukset olivat noin 175 miljoonaa euroa.


title: Estádio Olímpico Nilton Santos

text: Stadionilla järjestetään vuoden 2016 kesäolympialaisten yleisurheilukilpailuja. Ennen olympialaisia stadionille tehtiin kattoremontti ja katsojakapasiteettia nostettiin 60 000 paikkaan.


title: Saint-Gervais-les-Bains

text: Saint-Gervais-les-Bains on kunta itäisessä Ranskassa Haute-Savoien departementissa Auvergne-Rhône-Alpesin alueella.


title: Saint-Gervais-les-Bains

text: Kunta on tunnettu matkailukeskus. Mont Blancin läheisyys ja lukuisat laskettelukeskukset tuovat alueelle matkailijoita.


title: Saint-Gervais-les-Bains

text: Kunnan rautatieasema "Gare de Saint-Gervais-les-Bains-Le Fayet" on matkustajajunien pääteasema. Asemalta pääsee kuitenkin jatkamaan Mont Blancille hammasratajuna "Tramway du Mont-Blanc"illa (TMB), joka on korkeimmalla kulkeva hammasrata Euroopassa. Pääteasema "Gare de Nid d'Aigle" (kotkanpesä) sijaitsee 2362 metrin korkeudessa.


title: Saint-Gervais-les-Bains

text: Kunnan nähtävyyksiä ovat 1600-luvulta peräsin oleva Saint-Gervaisin kirkko sekä 1200-luvun linnoitettu Hautetourin talo.


title: Saint-Gervais-les-Bains

text: Paikallinen jääkiekkojoukkue on nimeltään Hockey Club Mont-Blanc.


title: Jyväskylän suurajot 1991

text: Jyväskylän suurajot 1991 järjestettiin 22. - 25.8.1991. Se oli ralliautoilun maailmanmestaruuskauden 1991 yhdeksäs osakilpailu ja 41. Jyväskylän suurajot kautta aikain.


title: Jyväskylän suurajot 1991

text: Kilpailuun ilmoittautui 156 autokuntaa. Mukana olivat tehdastalleista Toyota (Carlos Sainz ja Armin Schwarz), Lancia (Juha Kankkunen ja Didier Auriol), Mitsubishi (Timo Salonen ja Kenneth Eriksson), Subaru (Markku Alén), Mazda (Hannu Mikkola ja Tommi Mäkinen) ja Nissan (Stig Blomqvist ja David Llewellin). Edellisenä vuonna N-ryhmän voittanut Tommi Mäkinen oli ensimmäistä kertaa tehtaan auton ohjaimissa MM-tasolla. Tehdastalleista Ford ei ollut kilpailussa mukana. Fordia kilpailussa edustikin ilman tallipaikkaa kaudeksi 1991 jäänyt Ari Vatanen, joka oli mukana maitoyhtiön sponsoroimalla Ford Sierra Cosworthilla.


title: Jyväskylän suurajot 1991

text: Reitin pituus oli 1660,31 km, josta erikoiskokeita oli 524,26 km. Erikoiskokeita oli yhteensä 42. Reitti oli lähes täysin samanlainen kuin edellisenä vuonna.


title: Jyväskylän suurajot 1991

text: Torstain yllättäjä oli Markku Alén. Avauserikoiskoe Harjulla Alén kärsi näyttävän rengasrikon, mutta oli siitä huolimatta ensimmäisen seitsemän erikoiskokeen jälkeen rallin johdossa. Perjantain aikana Alénin vauhti alkoi kuitenkin hiipua ja Carlos Sainz nousi edellisvuoden tavoin rallin johtoon Juha Kankkusen seuratessa perässä Lanciallaan. Alén kärsi lauantain aikana kaksi rengasrikkoa ja joutui lopulta keskeyttämään viimeisenä päivänä moottorin hajottua.


title: Jyväskylän suurajot 1991

text: Carlos Sainz ajoi ulos pimeässä lauantain päättäneellä Surkeen erikoiskokeella ja Kankkunen nousi johtoon säilyttäen asemansa läpi sunnuntain ja voittaen näin ensimmäistä kertaa kotikilpailunsa . Sainzin sijoitus maalissa lopulta oli neljäs.


title: Jyväskylän suurajot 1991

text: Hannu Mikkola kaatoi autonsa perjantaipäivän avauserikoiskoe Valkolassa. Hän pääsi jatkamaan, mutta keskeytti myöhemmin konerikkoon. Ari Vatanen puolestaan kaatoi autonsa lauantaipäivän avauserikoiskoe Leustulla, mutta sijoittui lopulta seitsemänneksi. Kolmanneksi kilpailussa ajanut Mitsubishin Timo Salonen hylättiin kilpailun jälkeen laittoman polttoaineen käytön vuoksi.


title: Jyväskylän suurajot 1991

text: N-ryhmän voitti Jouko Puhakka Mitsubishillään.


title: Nurmijärven seurakunta

text: Nurmijärven seurakunta on Suomen evankelis-luterilaisen kirkon Espoon hiippakuntaan kuuluva seurakunta. Se käsittää Nurmijärven kunnan keskisellä Uudellamaalla. Seurakunta on Suomen suurin maalaisseurakunta.


title: Nurmijärven seurakunta

text: Seurakunnalla on noin 31 430 jäsentä (vajaat 75 % kunnan väestöstä) ja 120 työntekijää. Kirkkoherrana toimii Ari Tuhkanen.


title: Nurmijärven seurakunta

text: Seurakunta pitää jumalanpalveluksia Nurmijärven kirkossa, Klaukkalan kirkossa ja Rajamäen kirkossa. Lisäksi seurakunnalla on seurakuntakeskus, nuorisotalo ja Iso Pappila Nurmijärven Kirkonkylässä ja uusi Kirkonnurkka-tila Rajamäellä. Myös Klaukkalan kirkon yhteydessä on seurakunnan muita toimitiloja. Lapsi- ja perhetyön ryhmiä kokoontuu lisäksi erilaisissa vuokratiloissa ympäri kuntaa.


title: Nurmijärven seurakunta

text: Nurmijärven seurakunnalla on kaksi hautausmaata, Kirkonkylällä ja Rajamäellä. Molemmista löytyy myös siunauskappeli. Klaukkalan kirkon alakerrassa on uurnaholvi. Lisäksi seurakunta omistaa leiri- ja kurssikeskus Sääksin Hyvinkään Kiljavalla, noin viisi kilometriä Rajamäen keskustasta Sääksjärven rannalla.


title: Nurmijärven seurakunta

text: Nurmijärven seurakunta perustettiin Helsingin pitäjän seurakuntaan kuuluneena kappeliseurakuntana vuonna 1558, mutta siihen liitettiin myös osia Sipoon, Janakkalan, Vihdin ja Espoon seurakunnista. Itsenäiseksi seurakunnaksi se muutettiin vuonna 1605.


title: Hala’ibin kolmio

text: Hala'ibin kolmio eli Halayebin kolmio (, "Mosallas Ḥalāyeb") on 20 480 km:n laajuinen kiistanalainen alue Punaisenmeren rannalla Koillis-Afrikassa. Se on saanut nimensä siellä sijaitsevan Hala'ibin kaupungin mukaan. Sitä vaativat itselleen Egypti ja Sudan. Kiista aiheutuu siitä, että Sudanin angloegyptiläinen yhteishallinto vahvisti vuonna 1899 "poliittiseksi rajaksi" 22. pohjoisen leveyspiirin, jota myöten raja kulki Punaiseenmereen saakka, mutta vuonna 1902 britit vahvistivat siitä osittain poikkevan "hallinnollisen rajan", jolla osa mainitun leveyspiirin pohjoispuolellakin olevasta alueesta yhdistettiin hallinnollisesti Britannian ja Egyptin yhteishallinnossa olleeseen Sudaniin. Siitä lähtien kun Sudan vuonna 1956 itsenäistyi, sekä Egypti että Sudan ovat vaatineet vanhan "poliittisen" ja "hallinnollisen" rajan väliin jäävää Hala'ibin aluetta itselleen. Egypti sijoitti alueelle 1990-luvulla sotaväkeä, ja siitä lähtien se on käytännössä, "de facto", ollut Egyptin hallinnassa osana Al Bahr al-Ahmarin kuvernoraattia. Egypti on myös tehnyt alueelle huomattavia investointeja.


title: Hala’ibin kolmio

text: Alue on likipitäen kolmion muotoinen. Kuitenkin vain sen eteläinen, 290 kilometrin pituinen raja on aivan suora, ja se kulkee 22. pohjoista leveyspiiriä pitkin. Hala'ibin kolmio on kokonaan tämän leveyspiirin pohjoispuolella. Kun Egypti pitää tätä leveyspiiriä etelärajanaan ja Sudan vuoden 1902 "hallinnollista rajaa" pohjoisrajanaan, niiden väliin on toisaalta jäänyt Hal'ibin kolmion länsipuolella myös pienempi Bir Tawilin alue, joka kumpikaan maa ei ole vaatinut itselleen. Se koskettaa Hala'ibin kolmiota kulmittain tämän läntisimmässä pisteessä.


title: Hala’ibin kolmio

text: Egyptissä alueesta käytetään joskus myös nimitystä "Sudanin hallituksen hallitsema alue" (, lyh. SGAA).


title: Hala’ibin kolmio

text: Vuonna 1899 alueella hegemonian saavuttanut Ison-Britannia teki Egyptin kanssa sopimuksen Sudanin yhteishallinnosta. Siinä Sudanin ja Egyptin väliseksi poliittiseksi rajaksi vahvistettiin 22. leveyspiiri. Vuonna 1902 brittihallinto veti kuitenkin erillisen "hallinnollisen rajan", jolla ababdojen asuma alue sanotun leveyspiirin eteläpuolellakin liitettiin Egyptiin, ja kun taas Angloegyptiläiseen Sudaniin liitettiin hallinnollisesti Beja-heimon laidunmaat kokonaisuudessaan, vaikka ne ulottuivat saman leveyspiirin pohjoispuolelle. Sudanin hallintoon liitetty alue oli 18 000 km:n laajuinen ja käsitti myös Hala'ibin ja Abu Ramadin kaupungit. Kun Sudan vuonna 1956 itsenäistyi, Egypti piti vuonna 1899 rajaksi vahvistettua, leveyspiiriä pitkin kulkevaa rajaa maiden välisenä rajana, kun taas Sudan vaati vuoden 1902 hallinnollista rajaa. Täten molemmat maat vaativat itselleen Hala'ibn aluetta. Toisaalta Egyptin hallinnassa olleesta, 22. leveyspiirin eteläpuolelle jääneestä Bir Tawilin alueesta tuli "terra nullius", jota kumpikaan maa ei ole vaatinut itselleen.


title: Hala’ibin kolmio

text: Helmikuussa 1958, kaksi vuotta Sudanin itsenäistymisen jälkeen, kun Sudan suunnitteli vaalien pitämistä kiistellyllä alueella Egyptin presidentti Gamal Abdel Nasser lähetti sinne sotajoukkoja samaan aikaan, kun maassa oli määrä pitää kansanäänestys Egyptin ja Syyrian yhdistämisestä Yhdistyneeksi arabitasavallaksi, mutta veti ne pois jo saman kuukauden aikana.


title: Hala’ibin kolmio

text: Vaikka molemmat maat edelleen vaativat aluetta itselleen, käytännössä se pysyi niiden yhteisessä hallinnassa vuoteen 1992 saakka, jolloin Egypti syytti Sudania siitä, että se oli myöntänyt eräälle kanadalaiselle öljy-yhtiölle tutkimusoikeuden alueelle. Neuvottelut aloitettiin, mutta yhtiö päätti vetäytyä alueelta, kunnes kiista oli ratkaistu. Heinäkuussa 1994 Sudan lähetti YK:n turvallisuusneuvostolle, Afrikan yhtenäisyysjärjestölle (OAU) ja Arabiliitolle muistion, jonka mukaan Egypti oli tunkeutunut Sudanin alueelle sotilaallisesti tai puuttunut sen asioihin hallinnollisesti 39 kertaa sen jälkeen, kun Sudan edellisen kerran toukokuussa 1993 oli jättänyt alueloukkauksista muistion. Tammikuussa 1995 Egypti hylkäsi Sudanin OAU:lle tekemän pyynnön, että kiistakysymyksistä olisi neuvoteltava järjestön seuraavassa kokouksessa Addis Abebassa. Egyptin presidentti Hosni Mubarak kuitenkin saapui kokoukseen Addis Abebaan sen jälkeen, kun hänet oli yritetty murhata. Siellä hän syytti selkkauksesta Sudania, ja vastatoimena Sudanin vaatimuksiin hän lujitti maansa valta-asemaa Hala'ibin kolmiossa lähettämällä sinne sotajoukkoja ja karkottamalla sieltä Sudanin poliisin ja muut viranomaiset.


title: Hala’ibin kolmio

text: Vuoteen 1998 mennessä Egyptin ja Sudanin välit olivat jo jonkin verran parantuneet, ja maat ilmoittivat ryhtyvänsä yhdessä toimiin Hala'ibin kolmiota koskevan kiistan ratkaisemiseksi. Molempien maiden turvallisuusjoukot toimivat entistä läheisemmässä yhteistyössä. Myöhemmin samana vuonna Sudan syytti Egyptiä alueella asuvien Sudanin kansalaisten vainoamisesta, minkä syytöksen Egypti kiisti. Maaliskuussa 1999 maat kuitenkin käynnistivät diplomaattiset neuvottelut suhteidensa parantamiseksi. Kun Sudanin presidentti Omar al-Bashir joulukuussa 1999 vieraili Egyptissä, laadittiin yhteinen kommunikea siitä, miten kiista Hala'ibistä pitäisi ratkaistaa "yhteisen veljeyden hengessä..."


title: Hala’ibin kolmio

text: Tammikuussa 2000 Sudan veti sotajoukkonsa pois alueelta ja näin käytännössä luovutti alueen Egyptille, joka siitä lähtien on pitänyt aluetta hallinnassaan.


title: Hala’ibin kolmio

text: Vuonna 2004 Sudanin presidentti Omar Al-Bashir väitti, että hänen maansa olikin vetäytynyt alueelta vuonna 2000 ja se oli siitä lähtien ollut "de facto" Egyptin hallinnassa, Sudanilla oli edelleen laillinen oikeus alueeseen, jota se "ei ollut koskaan luovuttanut". Hän sanoi lehdistötiedotteessaan: "Emme tehneet myönnytyksiä... Totuus on, että olemme äskettäin uusineet Turvallisuusneuvostolle asiaa koskevan valituksen." Al-Bashir toisti Sudanin Hala'ibia koskevan vaatimuksen myös eräässä vuonna 2010 Port Saidissa pitämässään puheessa, jonka mukaan "Hala'ib on ja tulee aina olemaan sudanilainen."


title: Hala’ibin kolmio

text: Sudanilainen poliittis-sotilaallinen liike Itärintama, johon kuuluvat Bejan kongressi ja Vapaat leijonat ja joka vuonna 2006 teki rauhansopimuksen Khartumin hallituksen kanssa, on myös ilmoittanut pitävänsä Hala-ibia osana Sudania, koska sen väestöllä on etniset, kielelliset ja heimositeet Sudaniin. Itärintaman ja Bejan kongressin johtaja Musa Muhammad Ahmad on vaatinut, että Hala'ibin kiista pitää ratkaista kansainvälisellä välitystuomiolla samoin kuin Pohjois- ja Etelä-Sudanin välinen kiista Abyeistä on ratkaistu.


title: Hala’ibin kolmio

text: Lokakuussa 2009 vaalikomissio, joka valmisteli Sudanissa huhtikuussa 2010 pidettäviä yleisiä vaaleja, julisti, että Hala'ib on yksi Al-Bahr al-Ahmarin osavaltioon kuuluvista vaalipiireistä ja että sen asukkailla oli perustuslaillinen oikeus rekisteityä voidakseen osallistua vaaleihin. Vaaliluetteloa ei Hala'ibin alueella kuitenkaan voitu laatia, koska Egyptin viranomaiset eivät päästäneet vaalikomission asettamaa työryhmää alueelle. Joulukuussa 2009 Sudanin presidentin edustajaa Musa Mohamed Ahmedia ei myöskään päästetty alueelle. Hänen tarkoituksenaan oli vahvistaa Sudanin oikeus Hala'ibin kolmioon, tutkia alueen väestön asemaa sekä antaa moraalista ja taloudellista tukea niille sudanilaiselle sotilaille, jotka olivat jääneet vangeiksi alueelle, kun Egypti miehitti sen. Tällöin tuli ensimmäisen kerran virallisesti myönnetyksi, että Egyptin hallinnassa olevalle alueelle oli jäänyt Sudanin armeijan henkilökuntaa. Ahmed vakuutti myös, että Hal'ibin kolmio on osa Sudania eikä sitä hylätä missään olosuuiteissa.


title: Hala’ibin kolmio

text: Egyptin hallitus on aikeissa sulkea egyptiläis-sudanilaisen Alshalateenin kauppakeskuksen ja siirtää sen rajanylityspaikalle 22. leveyspiirille. Täten Egyptistä Sudaniin tavaraa kuljettavat kuorma-autot eivät saa enää purkaa kuormaansa Alshlateenissa, vaan se on tehtävä Hadarban rajanylityspaikalla. Toinen rajanylityspaikka on Wadi Halfa Niilin länsirannalla.


title: Hala’ibin kolmio

text: Vuonna 2009 Egyptin sähköviranomaiset rakensivat linjan, joka johtaa Ahshalateenin kaupunkiin ja toimittaa sinne sähkövoimaa Egyptin valtakunnan verkosta ja korvaa täten siellä käytetyt paikallsiet generaattorit. Linjaa on tarkoitus myöhemmin jatkaa ABu Ramadiin ja Hala'ibiin. Toukokuussa 2010 valmistui uusi päällystetty tie Hala'ibin komiosta Port Sudaniin.


title: Hala’ibin kolmio

text: Sudanilaisessa sanomalehdessä "Al-Ahram Today" kerrottiin huhtikuussa 2010, että Hala'ibin neuvoston entinen johtaja ja Bisharin-heimon jäsen, joka oli kampanjoinut Egyptin sotilaallista läsnäoloa vastaan, oli kuollut sairaalassa Kairosa kaksi vuotta oltuaan Egyptin turvallisuusjoukkojen vangitsemana kaksi vuotta ilman oikeudenkäynti. Bisharin-heimon lähetystö kertoi Sudanin lehdistökeskukselle, että seitsemän ryhmän jäsentä oli edelleen vankeudessa, yksi heistä jo kyyden vuoden ajan.


title: Hala’ibin kolmio

text: Heinäkuussa 2010 egyptiläisessä lehdessä "Al Masry Al-Youm" kerrottiin, että kolmen Hala'ibin alueella asuvan heimon, el-Ababdan, el-Basharyan ja el-Bejan päälliköt tukivat Egyptin vaatimusta alueeseen, ilmoittivat olevansa Egyptin eivätkä Sudanin kansalaisia ja että heillä oli kaikki Egyptin kansalaisten oikeudet, mukaan luettuna oikeus kansalliseen henkilötodistukseen, äänioikeus ja oikeus palvella Egyptin sotavoimissa.


title: Hala’ibin kolmio

text: Marraskuun 29. päivänä 2010 Muhamad Al-Hassan Okair (Toyota), joka vuodesta 1994 lähtien oli ollut Hala'ibin edustaja parlamentissa, lähetti Sudanin presidentille Bisharin-, Hamad-Orab- ja Aliyaab-heimojen pyynnöstä avoimen kirjeen, jossa hän valitteli sitä, että 20 kylää, joiden asukkailla olivat ennen harjoittaneet itsehallintoa, oli pakolla tullut jaetuksi kahden egyptiläisen vaalipiirin kesken. Siinä valitettiin edelleen, että alue oli eristetty muusta Sudanista piikkilangalla, minkä vuoksi heimot eivät enää voineet laiduntaa kameleitaan Bisharin-heimolle vanhastaan kuuluneilla alueilla Sudanin Nahr an-Nilin osavaltion alueella.


title: Hala’ibin kolmio

text: Egyptin hallitus on korottanut Hala'ibin kylän kaupungin arvoon, ja siellä on meneillään useita rakennushankkeita. Marraskuu 2015 vaaleissa paikalliset asukkaat valitsivat Mamdouh Ali Omaran alueen edustajaksi Egyptin parlamenttiin.


title: Hala’ibin kolmio

text: Alueen suurin kaupunki on Abu Ramad, joka sijaitsee 30 kilometriä Hala'ibistä luoteeseen Punaisenmeren rannalla. Siellä on myös niiden linja-autojen päätepysäkki, jotka liikennöivät alueelle Kairosta ja muista Egyptin kaupungeista kuten Assuanista, Marsa Alamista ja Qenasta. Sen ja Hala'ibin kaupunkien lisäksi alueen ainoa asuttu paikka on pieni Hadarban kylä Hala'ibin kaakkoispuolella. Juuri ja juuri kiistellyn alueen pohjoispuolella Egyptin puolella on Alshalateenin kaupunki. Lähin alueen ulkopuolella Sudanin puolella sijaitseva kaupunki on Osief (Marsa Osief), joka sijaitsee 26 kilometriä vuoden 1899 sopimuksen mukaiselta poliittiselta rajalta eli 22. leveyspiiriltä etelään.


title: Hala’ibin kolmio

text: Afrotrooppisen eläinmaantieteellisen alueen pohjoisraja kulkee Hala'inin alueella olevan Gebel Elban kautta, minkä vuoksi alue eroaa suuresti Egyptin hallitsemista välimerellisistä ja pohjoisafrikkalaista ekosysteemeistä. Siellä kasvaa runsaasti akaasioita, mangroveja ja muita pensaita sekä lisäksi jouokko endeemisiä kasvilajeja kuten "Biscutella elbensis".


title: Hala’ibin kolmio

text: Alueen korkeimmat huiput ovat Mount Elba (1 435 m), Mount Shellal (1 409 m), Mount Shendib (1 911 m) ja Mount Shendodai (1 526 m). Gebel Elban Egypti on julistanut luonnonsuojelualueeksi entisen pääministeri Ahmed Nazifin allekirjoittamalla päätöksellä


title: Bassel Jradi

text: Bassel Zakaria Jradi (s. 6. heinäkuuta 1993) on libanonilainen jalkapalloilija. Pelipaikaltaan hän on hyökkäävä keskikenttäpelaaja. Jradi edustaa Norjan pääsarjassa pelaavaa Lillestrømiä.


title: Bassel Jradi

text: Jradi edusti kaudella 2011–2012 B93:a Tanskan kolmanneksi korkeimmalla sarjatasolla. Kaudella 2012–2013 hän pelasi AB:ssä Tanskan toiseksi korkeimmalla sarjatasolla 28 ottelua, joissa hän teki kahdeksan maalia. Kaudella 2013–2014 Jradi nousi jälleen sarjaporrasta ylemmäs pelaten Nordsjællandissa neljä Tanskan Superliigan ottelua. Vuonna 2014 hän siirtyi norjalaiseen Strømsgodsetiin. Hän pelasi kaudella 2014 kahdeksan ottelua maan pääsarjassa. Kaudella 2015 Jradi edusti Strømsgodsetia 12 pääsarjaottelussa, joissa hän teki kaksi maalia.


title: Bassel Jradi

text: Libanonin maajoukkueessa Jradi pelasi ensimmäisen ottelunsa 26. elokuuta 2015, kun Libanon hävisi ystävyysottelussa Irakille 2–3. Jradi teki ottelussa myös maalin.


title: Luukonsaaren keramiikka

text: Luukonsaaren keramiikka on Suomen varhaismetallikauteen ja rautakauteen liittyvä lähinnä itäsuomalainen kermiikanvalmistuksen tyylisuunta, joka luetaan kuuluvaksi asbestikeramiikkaan ja toisaalta aikaisemmin kivikautisen Säräisniemen keramiikan myöhäisempään vaiheeseen (Sär 2 -keramiikka).


title: Luukonsaaren keramiikka

text: Astioiden raaka-aineena oli hienoksi hakatun asbestin ja saven seos. Asbestikuitujen ansiosta keramiikasta tuli vahvaa ja astiat voitiin valmistaa ohutseinäisiksi. Astian seinät muotoiltiin tasaisesti kaareviksi tai profiloiduiksi. Astiat olivat aina tasapohjaisia. Astian yläosa oli sisäänpäin kaareva ja astian suun paksummaksi vahvistettu reuna taivutettiin usein hieman ulospäin. Astiat ovat kampakeraamisia astioita pienempiä. On epäilty, että ne on voitu valmistaa muotin päällä.


title: Luukonsaaren keramiikka

text: Tavallisesti astian ulkopintaa koristeltiin muutamalla kuviolla. Astian pulleimman kohdan ympäri tehtiin vyöhyke, jossa vedettiin rinnakkaisia viivoja 4–5-piikkisellä kampaleimalla. Vedon päätteeksi leimasinta saatettiin painaa syvemmälle saven pintaan. Koristevyöhykkeitä saattoi olla myös kaksi. Vyöhykkeen reuna saatettiin rajata painettujen lovien, reikien tai leimojen sarjalla. Näiden yhdistelmien variaatioita on ollut paljon.


title: Luukonsaaren keramiikka

text: Keramiikan leviämisalueen painopiste sijaitsee Saimaan alueella kuten Sirnihtan keramiikkakin, mutta sitä on tavattu paljon laajemmalla alueella kuten Pohjois-Karjalassa, Keski-Suomessa, Oulunjärvellä ja muualla Kainuussa. Unto Salo sijoittaa tradition alkamisen Vuoksen ja Kymijoen vesistöihin, josta se levisi esiroomalaisella ajalla Etelä-Suomessa myös Kokemäenjoen vesistössä Kangasalle ja Sastamalaan asti. Mika Levanto asettaa Salpausselät pääleviämisalueen etelärajaksi. Se ajoittuu varhaismetallikauden loppupuolelle ja ensimmäiset löydöt on ajoitettu väljästi noin 1000–900 eaa. Viimeiset löydöt on ajoitettu noin roomalaiseen rautakauteen noin 300 jaa. tai jopa kansainvaellusaikaan.


title: Luukonsaaren keramiikka

text: Kuopion Kallavedessä on Luukonsaari , jonka kaivauksilta löytyi ensimmäisenä kyseistä keramiikkaa. Saarijärvellä Saarenpäässä on keramiikan yhteydessä löytynyt rautakuonaa raudanvalmistuksen merkkinä. Myös Hankasalmelta ja Pihtiputaalta on löydetty tätä keramiikkaa. Tutkijoita on kiinnostanut Pieksämäen Vemmellahti-1 ja Ristiinan Kitulansuon kohteet. Viimeksi mainitussa on ollut käytössä raudan sulatusuuni. Perinteisen levinnäisyysalueen ulkopuolella ovat Sastamalan Hiukkasaari, Porvoon Koitö, jonka rauniohautauksista löytyi kokonainen astia , ja uusi kohde Viirankoskella .


title: Luukonsaaren keramiikka

text: Matti Huurre löysi Vilppulan (Pohjaslahden) Nuijanniemen lapinrauniosta metallia, palanutta luuta ja Luukonsaaren keramiikkaa. Kuopion Kuusikkolahdenniemessä löydettiin lapinrauniosta Luukonsaaren keramiikkaa, palanutta luuta, pronssilevyn kappale ja pyöreä pronssinappin kaltainen esine. Unto Salo on ajoittanut napin noin 950–750 eaa. Suomussalmen Ruhtinansalmen löytökompleksissa on keramiikkaa löytynyt runsaasti.


title: Luukonsaaren keramiikka

text: Unto Salo liittää luukonsaarenkeramiikkaan Etelä-Suomessa havaittuun myöhäiseen saamelaiseen etnoksen. Nämä opettelivat pronssiesineiden valamista ja ottivat raudanvalmistuksen ensiaskeleet Itä-Suomessa. Mika Lavento käyttää samasta väestöstä nimitystä lappalaiset ja viittaa saamelaisiin Oulujoen pohjoispuolen asukkaisiin. C. F. Meinander liittää luukonsaarenkeramiikan Etelä-Suomen varhaiseen maanviljelyskulttuuriin, joka viljeli mäkiä kaskeamalla niitä ensin. Matti Huurre taas ei käyttäisi saamelaisnimitystä luukonsaarelaisista. Suhde lapinraunioihin on vielä avoin kysymys, vaikka keramiikkaa on löydetty joistakin raunioista rautaesineiden kanssa.


title: Luukonsaaren keramiikka

text: Aarne Äyräpää julkaisi vuonna 1953 Säräisniemen Nimisjärven löydöistä artikkelin, jossa hän liitti Säräisniemen nuorempaa keramiikkaa (Sär 2 -keramiikka) esiroomalaiseen rautakauteen. Christian Carpelan jakoi vuonna 1965 tämän keraamisen tradition alaryhmiin, joista eteläisintä alettiin vuoden 1969 jälkeen kutsua C. F. Meinanderin mukaan Kuopion Luukonsaaren asuinpaikan mukaan Luukonsaaren keramiikaksi. Luukonsaaren keramiikkaa ovat käsitelleet vielä Christian Carpelan (1979), Mika Lavento (1992) ja Lavento & Seppo Hornytzkyj (1996).


title: Lennart Fritiof Munck af Fulkila

text: Lennart Fritiof Munck af Fulkila (31. lokakuuta 1852 Ulvila – 28. lokakuuta 1941 Helsinki) oli suomalainen Venäjän keisarillisen armeijan eversti ja Suomen armeijan kenraalimajuri.


title: Lennart Fritiof Munck af Fulkila

text: Lennart Munckin vanhemmat olivat kapteeni Johan Axel Munck af Fulkila (1825–1876) ja Edla Rindell (1828–1875). Hän valmistui Haminan kadettikoulusta 1872 ja kävi Nikolain yleisesikunta-akatemian kurssin Pietarissa 1878. Hän palveli henkikaartin Volynian rykmentissä 1872–1878, Suomen sotilaspiirin esikunnassa yleisesikuntaupseerina 1878–1882 ja vanhempana adjutanttina 1882–1887 sekä 26. jalkaväkidivisioonan esikunnan päällikkönä 1887–1891. Hänestä tuli luutnantti 1877, kapteeni 1878, everstiluutnantti 1881 ja eversti 1884. Munck erosi sotapalveluksesta 1891 saaden samalla valtioneuvoksen arvon.


title: Lennart Fritiof Munck af Fulkila

text: Munck oli keisarin Suomen kanslian 1. toimitussihteerinä 1891–1895, Suomen passitoimiston päällikkönä Pietarissa 1895–1900 ja Mikkelin läänin kuvernöörinä 1900–1903. Hänestä tuli todellinen valtioneuvos 1894. Suomen itsenäistyttyä Munck palasi vuonna 1918 Suomen sisällissodan aikana valkoisten armeijan palvelukseen ja oli Suomenlinnan vankileirin komendanttina kesällä 1918 ja Suomenlinnan varuskunnan päällikkönä 1919. Hän sai kenraalimajurin arvon reservissä 1919.


title: Lennart Fritiof Munck af Fulkila

text: Munck oli säätyvaltiopäivillä ritariston ja aatelin edustajana 1882, 1885, 1904–1905 sekä 1905–1906. Hän oli puolustuslaitoksen tarkastuskomission jäsenenä 1919, kuului useita vuosia Suomen Matkailijayhdistyksen hallitukseen, oli Helsingin köyhäinhoitohallituksen jäsen 1913–1919, Helsingin hyväntekeväisyysyhdistyksen puheenjohtaja 1919, Maitopisaran johtokunnan jäsen, Finsk Militärtidskriftin perustaja, Helsingfors Dagbladin Venäjän osaston toimittaja ja Suomen Hiihtoliiton perustaja ja puheenjohtaja.


title: Lennart Fritiof Munck af Fulkila

text: Munck oli naimisissa Hilma Franziska Leontine Tulanderin (1853–1923) kanssa 1877–1923 ja Vendla (Venny) Konstantia Dahlin (1877–1956) kanssa vuodesta 1925.


title: Anton Leonard von Knorring

text: Anton Leonard (Lennart) von Knorring (24. toukokuuta 1853 Helsinki – 21. heinäkuuta 1926 Helsinki) oli suomalainen laamanni ja Mikkelin läänin kuvernööri.


title: Anton Leonard von Knorring

text: Von Knorringin vanhemmat olivat senaattori Eugen Theodor von Knorring ja Helena Katarina Schwenzon.Hän pääsi ylioppilaaksi Helsingin yksityislyseosta 1870 ja suoritti Helsingin yliopistossa tuomarinttutkinnon 1874 ja yleisen oikeustutkinnon 1875. Hän sai varatuomarin arvon 1877.


title: Anton Leonard von Knorring

text: Von Knorring toimi senaatin ylimääräisenä kopistina 1877–1878, lääkintöhallituksen kanslistina 1878–1884, senaatin siviilitoimituskunnan kanslistina 1884–1886, Viipurin läänin lääninsihteerinä 1886–1902, Mikkelin läänin kuvernöörinä 1905–1910 ja oli sittemmin liikemiehenä Helsingissä. Hän sai laamannin arvon 1897.


title: Anton Leonard von Knorring

text: Von Knorring oli naimisissa vuodesta 1879 kreivitär Hedvig Louise Armfeltin (1854–1923) kanssa.


title: AF Corse

text: AF Corse on italialainen kilpatalli, jonka perusti entinen kilpa-ajaja Amato Ferrari vuonna 1995. Amato toimii myös AF Corsen tallipäällikkönä. Nykyään talli kilpailee FIA World Endurance Championship, European Le Mans Series, Asian Le Mans Series ja International GT Open -sarjoissa.


title: AF Corse

text: Suomalainen Toni Vilander on voittanut FIA WEC -sarjan mestaruuden GTE Pro -luokassa ajaessaan tallissa kaudella 2014.


title: Tambo

text: Tambo (ketšua: "tampu", ”majatalo”) oli Inkojen valtakuntaan kuuluva rakennelma, jota käytettiin hallinnollisiin ja sotilaallisiin tarkoituksiin. Tambot rakennettiin inkateiden varsille. Niistä löytyi tyypillisesti ruokaa ja varusteita, jonka lisäksi kiertävät valtion virkamiehet käyttivät niitä majataloina. Tambot toimivat myös "chaskien" kuljettamien ”solmutiedostojen” välitys- ja säilytyspaikkana. Lähiyhteisöjen asukkaita oli värvätty tamboihin osana "mit'a"-työjärjestelmää.


title: Tambo

text: Inkat rakensivat useimmat tambot samoihin aikoihin, kun he alkoivat rakentaa ja päivittää tiejärjestelmäänsä Túpac Inca Yupanquin valtakaudella vuosina 1471–1493. Tutkijat arvioivat tamboja olleen ainakin 2 000. Suuren lukumäärän ja rakennelmien monipuolisuuden vuoksi niiden kokoa ja toimintoja on vaikea kuvailla tarkasti, mutta niissä oletetaan olleen ainakin asuin-, ruuanlaitto- ja varastotilat. Tämän lisäksi viitteitä lukuisista muista variaatioista on löydetty. Jotkut tamboista toimivat hyvin yksinkertaisina majataloina, kun taas osa niistä oli perimmiltään pieniä kaupunkeja, jotka tarjosivat tilapäistä majoitusta matkalaisille. Ei ole olemassa selkeitä merkkejä siitä, että nämä suuremmat tambot eroaisivat millään tavalla pienistä kylistä, joten rajan vetäminen on vaikeaa.


title: Tambo

text: Tambojen käyttötarkoitukset olivat riippuvaisia niiden koosta sekä siitä, millaisia varusteita niissä oli tarjolla. Jokainen tambo oli kuitenkin kykeneväinen majoittamaan erilaisia valtion virkamiehiä. Esimerkiksi pienimmät tambot toimivat viestinvälitysasemina pääteitä pitkin juokseville chaskeille, jotka kuuluivat Inkavaltakunnan sanansaattajiin ja "quipu"-solmukirjoituksen tulkitsijoihin. Suuremmilla tamboilla oli muitakin käyttötarkoituksia, kuten toimia liikkeellä olevien armeijan joukkojen majoitus- ja tarvikevarastoina. Näitä rakennelmia ei kuitenkaan pidä sekoittaa "qullqa"-rakennuksiin, jotka toimivat pelkästään varastoina. Kaikkein suurimmat ja tasokkaimmat tambot oli tarkoitettu hallitsijan retkiä varten, joilla mukana oli myös hänen vaimonsa ja erinäisiä valtion virkamiehiä.


title: Tambo

text: Matkailijoiden perustarpeiden kattamisen lisäksi suuremmista tamboista löytyi tilat muun muassa savenvalajille ja kutojille, jotka tuottivat erilaisia käyttötavaroita yhteisön tarpeisiin. Kylämäiset tambot toimivat myös hallinnollisina keskuksina, joista paikalliset valtiaat pystyivät valvomaan aluettaan. Niistä löytyi myös seremoniatilat, joita käytettiin uskonnollisten rituaalien harjoittamiseen. Historioitsijat ovat lisäksi löytäneet todisteita metsästyksestä, kaivostoiminnasta ja koka-tuotannosta suurempien tambojen läheisyydestä.


title: Tambo

text: Espanjalainen konkistadori Pedro Cieza de León viittasi useaan otteeseen tamboihin teoksessaan "Crónicas de Peru". Seuraavassa osassa Cieza de León kuvaa tambojen yleistä käyttötarkoitusta. Tiedot hän kuuli paikallisilta asukkailta:”Ja siellä oli riittävästi tarvikkeita heidän miehilleen, joka neljäs peninkulma oli majapaikka ja varastorakennus, ja edustajat sekä luottamusmiehet, jotka asuivat maakuntien pääkaupungeissa huolehtivat siitä, että alkuperäisasukkaat pitivät nämä majatalot tai asunnot (tambot) hyvin varusteltuina. Ja varmistaakseen, ettei kukaan saisi enempää kuin muut, ja että kaikki tekisivät osansa, he pitivät kirjanpitoa solmutekniikalla, mitä he kutsuivat quipuiksi, ja tällä keinoin, kun sotajoukot olivat ohittaneet alueen, he pystyivät tarkistamaan solmuista, ettei huijausta ollut tapahtunut.”


title: Tambo

text: Monien historioitsijoiden ja tutkijoiden mukaan tambot sijoitettiin noin päivän kävelymatkan päähän toisistaan. On kuitenkin yksilöllisiä eroja, kuinka paljon ihminen pystyy kävelemään päivässä, joten tämä tekee tulkinnasta ongelmallisen. Käytännössä etäisyydet vaihtelivat alle kymmenstä kilometristä 45 kilometriin. Monet eri tekijät vaikuttivat tambojen sijoittamiseen, mutta normaalisti ne pyrittiin rakentamaan vesistöjen lähelle suotuisaan maastoon. Joissain tapauksissa yksittäisiä tamboja on rakennettu syrjäisiin paikkoihin, mutta niiden sijaintien syystä ei ole saatu selvyyttä. Osa tambojen sijainneista lienee valittu sen perusteella, missä työvoimaa oli kulloinkin parhaiten saatavilla. Rakennelmien sijaintiin on saattanut vaikuttaa myös laama-karavaanien päivässä kulkema nopeus, sillä ne kulkivat hitaammin kuin yksinään juoksevat chaskit ja muut jalankulkijat. Toinen tärkeä matkailija, joka mahtoi liikkua hitaammin kuin tyypillinen matkaaja, oli Sapa Inka. Koska Sapa Inkan mukana matkusti valtava kulkue, oli heidän etenemisensä hitaanpuoleista, jolloin se edellytti tambojen tiiviimpää sijoittelua.


title: Tambo

text: Nykyään tambojen jäännöksiä on hajallaan ympäri Perua, Boliviaa, Chileä ja Kolumbiaa. Rauniot osoittavat merkkejä suuresta arkkitehtonisesta vaihtelusta. Vaikka tästä vaihtelusta on mahdotonta tehdä tarkempia huomioita enää tänäpäivänä, joitakin karkeita luokituksia voidaan kuitenkin nähdä. Esimerkiksi jotkut tambot on rakennettu selkeästi ennen Inkavaltakunnan nousua, joten voidaan päätellä inkojen yksinkertaisesti ottaneen olemassaolevat rakennelmat haltuunsa ja muuttaneen ne tamboiksi. Tämän aikakauden arkkitehtuuri voidaan jakaa kahteen pääryhmään. Joitain tamboja ei ole muutettu lainkaan ulkoisesti eli niissä voidaan nähdä inkoja edeltävän aikakauden arkkitehtoninen tyyli, kun taas toisia on selkeästi uudistettu ja muokattu inkojen tyylin mukaiseksi.


title: Tambo

text: Inkavaltakunnan aikana rakennetut tambot puolestaan jaetaan kolmeen pääryhmään. Joissain rakennelmissa on nähtävissä selkeästi kunkin alueen paikallinen rakennustyyli. Tätä tapahtui erityisesti alueilla, missä oli voimakas paikalliskulttuuri, jonka annettiin jatkua myös inkojen hallinnan alaisena. Toisena ryhmänä tulee tambot, joiden tyyli oli pohjimmiltaan inkojen oman kulttuurin mukaista, mutta johon oli kuitenkin sekoitettu joitain paikallisen alueen piirteitä. Viimeisenä on selkeästi vain inkatyylille uskolliset arkkitehtuurin ilmentymät. Paikalliskulttuurin säilyessä hyvin vahvana myös inkojen hallinnan aikana, oli inkatyylisiä tamboja rakennettu yleensä syrjäisemmille alueille, joissa ei ollut kovin suuri asutustiheys.


title: Tambo

text: Arkkitehtoninen ominaisuus nimeltä "kancha" löytyy useista Inkavaltion rakennelmista. Kancha käsittää ison suorakaiteen muotoisen rakennuksen, jonka sisälle on rakennettu pienempiä yksihuoneisia tiloja. Päätös rakentaa pienempiä asumuksia suuremman sisään lienee syntynyt ”Andien ylängön kylmästä ja sateisesta ympäristöstä”. Tutkija John Hyslop toteaa, että kanchat olivat läsnä inkojen rakennelmissa, vaihdellen ulkomuodoltaan aina Cuscon suuresta Qurikancha-temppelistä pieniin, syrjäisiin tamboihin inkateiden varsilla. Historioitsijoiden mukaan, vaikka kanchat eivät olleetkaan vain tamboja, kuvaa tambojen rakentaminen kanchatyylin mukaisesti niiden olleen olemassa lähinnä yksilöiden ja ryhmien majoituskäyttöä varten.


title: Tambo

text: Tutkijat, kuten Craig Morris toteaa, että Inkavaltion valloituksen jälkeen Andien alueella asuneet muut sivilisaatiot kieltäytyivät käyttämästä tamboja inkojen aikaisiin tarkoituksiin. Tämän vuoksi Morris ehdottaa, että tambot olisivat olleet inkojen kulttuuriin kuuluva tapa levittää ”keinotekoista urbanismia” Andien alueelle. Tambojen arvellaankin olleen muille alueen ihmisille vähemmän merkityksellisiä, kuin mitä ne olivat inkoille itselleen. Tästä kertoo osittain myös rakennelmien sijoittelu; tambot oli monesti rakennettu eri hallinta-alueiden välisten kontaktien luomiseen ja matkustajien tarpeisiin, eikä niinkään suurien kyläkeskittymien lähelle.


title: Tambo

text: Vaikka tambot eivät inkojen jälkeen enää olleetkaan Andien alkuperäiskansojen käytössä, ei niitä kuitenkaan täysin unohdettu: espanjalaiset valloittajat alkoivat käyttää valmista infrastruktuuria omiin tarkoituksiinsa. Valmiita rakennuksia käytettiin sellaisenaan, mutta espanjalaiset myös rakensivat omia rakennelmiaan inkateiden varsille. Nykyään tiedetäänkin, että kaikki tambot eivät ole peräisin inkojen ajalta, vaan osa niistä on rakennettu nimenomaan espanjalaisten saapumisen jälkeen.


title: Bir Tawil

text: Bir Tawil tai Bi'r Tawīl ( tai بئر طويل ) on Egyptin ja Sudanin alueella sijaitseva 2 060 neliökilometrin laajuinen alue, jota kumpikaan valtio ei katso alueeseensa kuuluvaksi. Koska se usein mainitaan samassa yhteydessä kuin läheinen Hala'ibin kolmio, sitä sanotaan joskus myös "Bir Tawilin kolmioksi", vaikka se onkin muodoltaan nelikulmainen. Bir Tawilin ja Hala'ibin kolmion sekä Egyptille ja Sudanille kiistattomasti kuuluvien alueiden rajat kohtaavat samassa pisteessä.


title: Bir Tawil

text: Bir Tawilin asema ei-kenenkään-maana ("terra nullius") on saanut alkunsa siitä, että Sudanin angloegyptiläinen yhteishallinto vahvisti vuonna 1899 "poliittiseksi rajaksi" 22. pohjoisen leveyspiirin, jota myöten raja kulki Punaiseenmereen saakka, mutta vuonna 1902 britit vahvistivat siitä osittain poikkeavan "hallinnollisen rajan", jolla osa mainitun leveyspiirin pohjoispuolellakin olevasta alueesta, Hala'ibin kolmio, yhdistettiin hallinnollisesti Britannian ja Egyptin yhteishallinnossa olleeseen Sudaniin. Toisaalta Bur Tawil jäi tällöin vedetyn hallinnollisen rajan pohjoispuolelle, vaikka onkin vanhemman poliittisen rajan eli 22. leveyspiirin eteläpuolella. Siitä lähtien kun Sudan vuonna 1956 itsenäistyi, se on vaatinut pohjoisrajakseen vuonna 1902 vedettyä hallinnollista rajaa, kun taas Egypti on vaatinut etelärajakseen vuoden 1899 poliittista rajaa. Näin ollen Hala'ibin kolmiota vaativat itselleen molemmat valtiot, mutta Bir Tawilia ei kumpikaan.


title: Bir Tawil

text: Vuonna 1899 alueella hegemonian saavuttanut Ison-Britannia teki Egyptin kanssa sopimuksen Sudanin yhteishallinnosta. Siinä Sudanin ja Egyptin väliseksi poliittiseksi rajaksi vahvistettiin 22. leveyspiiri. Vuonna 1902 brittihallinto veti kuitenkin siitä osittain poikkeavan "hallinnollisen rajan", jonka oli tarkoitus ottaa paremmin huomioon eri heimojen asuma-alueen. Bir Tawil kuului lähellä Assuania asuneen ababda-heimon laidunalueisiin, ja sen vuoksi se siirrettiin Egyptin hallintaan. Sen sijaan Hala'ibin kolmiosta tuli pohjoisin Khartumissa sijainneen brittiläisen kuvernöörin hallitsema alue, koska sen asukkaat olivat kulttuurisesti läheisempiä muun Sudanin asukkaiden kanssa.


title: Bir Tawil

text: Kun Sudan vuonna 1956 itsenäistyi, Egypti vaati vuonna 1899 rajaksi vahvistettua, leveyspiiriä pitkin kulkevaa rajaa maiden väliseksi rajaksi, jolloin Hala-ibin kolmio kuuluisi Egypille mutta Bir Tawil Sudanille. Sudan sen sijaan vaatii vuoden 1902 hallinnollista rajaa, jolloin se saisi Hala-ibin, mutta Bir Tawil jäisi Egyptille. Näin ollen molemmat valtiot vaativat itselleen Hala'ibin kolmiota, mutta kumpikaan ei vaadi vähempiarvoista Bil Tawilin aluetta, jonka on pinta-alaltaan vain kymmenesosa edellisestä ja asumaton eikä sijaitse meren rannalla. Sen enempää Sudanilla kuin Egyptilläkään ei ole kansainvälisen oikeuden hyväksymää perustetta vaatia molempia alueita, mutta kumpikaan ei ole halukas luopumaan Hala'ibista. Kun mikään muukaan valtio ei vaadi Bir Tawilia, se on yksi harvoista maailman maa-alueista, joita mikään valtio ei pidä alueeseensa kuuluvana. Käytännössä alue on Egyptin hallinnassa, mutta sitä ei ole merkitty Egyptiin kuuluvaksi maan hallituksen julkaisemissa kartoissa.


title: Bir Tawil

text: Bir Tawil on 2 060 neliökilometrin laajuinen nelikulmainen alue. Sen pohjoisraja on 95, itäraja 26, eteläraja 46 ja länsiraja 49 kilometrin pituinen.


title: Bir Tawil

text: Alueen pohjoisrajalla on 459 metrin korkuinen vuori, Jabal Tawil (), idässä 662 metrin korkuinen Jebel Hagar ez Zarqa.


title: Bir Tawil

text: Alueen eteläosan kautta kulkee Tawil-niminen vadi (), joka tunnetaan myös nimellä "Khawr Abū Bard".


title: Bir Tawil

text: Tietokirjailija Alastair Bonnett väitti eräässä teoksessaan vuonna 2014, että Bir Tawil on maailman ainoa asumiskelpoinen paikka, jota mikään valtio ei ole vaatinut itselleen.


title: Bir Tawil

text: Useat henkilöt ovat kuitenkin Internetissä vaatineet aluetta itselleen perustaakseen sinne suunnittelemansa mikrovaltion. Esimerkiksi yhdysvaltalainen Jeremiah Heaton kävi paikalla vuonna 2014 aikoen muodostaa siitä "Pohjois-Sudanin kuningaskunnan."


title: Le Reposoir

text: Le Reposoir on kunta itäisessä Ranskassa Haute-Savoien departementissa Auvergne-Rhône-Alpesin alueella.


title: Le Reposoir

text: Kunnan nähtävyyksiä on vuonna 1151 perustettu kartusiaaniluostari "Chartreuse du Reposoir". Luostari on avoinna vierailijoille ja siellä on myynnissä erilaisia käsitöitä.


title: Débo

text: Débo on Nigerjoen muodostama matala järvi Malin keskiosassa Moptin alueen Youwaroun piirissä. Se sijaitsee Nigerin sisämaasuistossa 80 kilometriä Moptista pohjoiseen.


title: Débo

text: Débo on pinta-alaltaan laajin Nigerin sisämaasuiston tulvajärvistä. Tulva-aikaan marras-joulukuussa se yhtyy lähellä sijaitseviin Walado Débo ja Korientzé -järviin, joiden yhteispinta-ala on enimmillään 600 neliökilometriä. Débojärven omaksi pinta-alaksi on mainittu 250 ja 190 neliökilometriä. Järveen virtaavat Nigerjoen lisäksi sen sivuhaarat Diaka ja Mayo Dembé. Sen laskujoet ovat Nigerin päähaara Issa Ber ja sivuhaarat Bara Issa ja Koli Koli.


title: Débo

text: Järvi on tärkeä vesilintujen asuinympäristö. Se julistettiin Ramsar-alueeksi vuonna 1987. Débojärvellä elää myös virtahepoja ja harvinaisia manaatteja. Järven rannoilla asuvat bozot harjoittavat kalastusta ja kuivana aikana se toimii fulbejen karjalaumojen laidunmaana.


title: Thyez

text: Thyez on kunta itäisessä Ranskassa Haute-Savoien departementissa Auvergne-Rhône-Alpesin alueella. Se sijaitsee Arvejoen rannalla.


title: Saint-Jeoire

text: Saint-Jeoire on kunta itäisessä Ranskassa Haute-Savoien departementissa Auvergne-Rhône-Alpesin alueella.


title: Saint-Jeoire

text: Kunnan nähtävyyksiä on 1200-luvulta peräisin oleva linna "Château de Beauregard".


title: Les Gets

text: Les Gets on kunta itäisessä Ranskassa Haute-Savoien departementissa Auvergne-Rhône-Alpesin alueella.


title: Les Gets

text: Kunta on suosittu vapaa-ajanviettopaikka, jonka lähellä on Portes du Soleilin talviurheilukeskus.


title: Immigration and Nationality Act of 1965

text: Immigration and Nationality Act of 1965, (), joka tunnetaan myös nimityksellä Hart-Celler Act, muutti tavan jolla Yhdysvallat hyväksyi maahanmuuttajia lakkauttamalla National Origins Formulan () käytön. Alahuoneen edustaja Emanuel Celler ehdotti lakia, jota senaattorit Philip Hart ja Ted Kennedy sponsoroivat.


title: Immigration and Nationality Act of 1965

text: Asetus poisti käytöstä maahanmuuttajien kansalliseen alkuperään perustuneen kiintiöjärjestelmän. Uusi laki säilytti maakohtaiset rajoitukset, mutta se vaihtoi etnisyyteen pohjautuvan hyväksymismenettelyn maahanmuuttajien taitoihin sekä perhesuhteisiin perustuvaksi. Asetus sääti kaikkien myönnettävien viisumeiden ylärajaksi 170 000 vuodessa. Yhdysvaltain kansalaisten suorat sukulaiset sekä "tärkeät maahanmuuttajat" kuten aiemmat kansalaiset eivät kuitenkaan olleet rajoitusten alaisia.


title: Immigration and Nationality Act of 1965

text: Uusi Maahanmuutto- ja kansallisuusasetus oli radikaalisti erilainen aiempiin maahanmuuttopoliittisiin linjauksiin. Aiemmat lait rajoittivat maahanmuuton Aasiasta ja Afrikasta, antaen ylimmän etusijan maahanmuutolle etnisesti pohjois- ja länsi-eurooppalaisille, ohi itä- ja etelä-eurooppalaisten.


title: Immigration and Nationality Act of 1965

text: Yhdysvallat koki sekä sisäistä että ulkoista painetta muuttaakseen kansakuntapohjaisen maahanmuuttonsa. Ulkomailla entiset sotilasliittolaiset sekä uudet itsenäiset valtiot pyrkivät tuhoamaan Yhdysvaltojen voimassa olleen maahanmuuttolainsäädännön kansainvälisten järjestöjen kuten Yhdistyneet kansakunnat kautta. Yhdysvaltojen sisäisesti presidentti Harry Truman oli vuonna 1952 ohjeistanut Yhdysvaltain maahanmuutto- ja naturalisaatiokomission ("engl." Commison on Immigration and Naturalization) järjestämään tutkimuksen ja tuottamaan raportin silloisesta maahanmuuttolainsäädännöstä. Tästä syntynyt raportti "Kenet toivotamme tervetulleiksi" toimi mallineena vuoden 1965 Maahanmuutto- ja kansallisuusasetukselle. Vuonna 1963 Presidentti John F. Kennedy kutsui puheessaan olemassaolevaa lainsäädäntöä "lähes sietämättömäksi" ja aloitti seuraavalla viikolla työn uuden maahanmuuttoasetuksen aikaansaamiseksi


title: Immigration and Nationality Act of 1965

text: Vuoden 1965 Maahanmuutto- ja kansallisuusasetus korvasi vuoden 1952 vastaavan asetuksen, säilyttäen silti monia vuoden 1924 asetuksen momentteja. Muutoksia olivat seuraavat:


title: Taninges

text: Taninges on kunta itäisessä Ranskassa Haute-Savoien departementissa Auvergne-Rhône-Alpesin alueella.


title: Taninges

text: Kunnan nähtävyyksiä on 1200-luvulta oleva luostari "Chartreuse de Mélan".


title: Simo Hurtta (elokuva)

text: Simo Hurtta on Roland af Hällströmin ohjaama historiallinen elokuva vuodelta 1940. Elokuva perustuu Eino Leinon samannimisiin runoihin ja näytelmään. Sen tapahtumat sijoittuvat isonvihan aikaan 1700-luvun alkuun. Elokuvassa kuvattiin Simo Hurtaksi kutsutun majuri Simon Affleckin toimia Lieksassa jossa hän oli veronvuokraajana eli keräsi kruunun verot vuokraamassaan silloisessa Pielisjärven pitäjässä. Affleckin julma toiminta nostatti häntä vastaan useita talonpoikien kapinaliikkeitä. Elokuvassa tapahtumiin on liitetty myös romanttinen rakkaustarina Simo Hurtan ja varakkaan talonpojan Reittu Sormusen tyttären Irja Sormusen välillä. Elokuvan loppukohtauksessa Simo Hurtta surmaa Irjan luullessaan taloaan lähestyvää talonpoikien joukkoa venäläisiksi. Viimein hän surmaa itsensä pistoolilla tajuttuaan erehdyksensä.


title: Simo Hurtta (elokuva)

text: Elokuvan ulkokuvauksia tehtiin kesällä 1939 ainakin Suomussalmella, Kangasalla ja Siuntiossa. Elokuvatarkastamo lyhensi muutamia elokuvan kohtauksia. Elokuvan yleisömenestys ei ollut hyvä eivätkä kriitikotkaan olleet siihen kaikin osin tyytyväisiä. Elokuva on sittemmin nähtävästi tuhoutunut.


title: Juutinrauman lento-onnettomuus

text: Heinäkuussa 1960 Tanskan jalkapallomaajoukkue valmistautui Rooman olympialaisten jalkapalloturnaukseen. Tanskan jalkapalloliitto vuokrasi lentokoneen joka veisi kahdeksan Tanskan jalkapallomaajoukkueen pelaajaa Kööpenhaminasta Herningiin viimeiseen harjoitusotteluun ennen kisoja.


title: Juutinrauman lento-onnettomuus

text: 16. heinäkuuta kello 15:38 pelaajia kuljettanut D.H.89 Dragon Rapide lähti nousuun Kööpenhaminan lentoasemalta. Koneen ohjaaja menetti vaikeissa sääolosuhteissa koneen hallinnan ja kone syöksyi Juutinraumaan noin 50 metrin päässä rannasta. Kaikki koneessa olleet matkustajat menehtyivät onnettomuudessa. Lentäjä selvisi hengissä, mutta hän loukkaantui vakavasti ja hänen toinen jalkansa piti amputoida.


title: Morillon

text: Morillon on kunta itäisessä Ranskassa Haute-Savoien departementissa Auvergne-Rhône-Alpesin alueella.


title: Morillon

text: Kunta on suosittu vapaa-ajanviettopaikka, jonka alueella sijaitsee osittain Grand Massifin talviurheilukeskus.


title: Morillon

text: Kunnan nähtävyyksiä on 1500-luvulta peräisin oleva Saint-Christophen kirkko.


title: Viasat Urheilu

text: Viasat Urheilu (aiemmin Viasat Sport Finland) on suomalainen televisioyhtiön Viasatin omistama urheilutoimitus, joka tuottaa Viasatin Suomen urheilukanavilla esitettävät lähetykset.


title: Viasat Urheilu

text: Viasatin Suomessa näkyvät maksulliset urheilukanavat:Urheilulähetykset ovat katsottavissa myös Viasatin netin suoratoistopalvelussa Viaplayssä.


title: Samoëns

text: Samoëns on kunta itäisessä Ranskassa Haute-Savoien departementissa Auvergne-Rhône-Alpesin alueella.


title: Samoëns


title: Samoëns

text: Kunnan nähtävyyksiä on La Jaÿsinian kasvitieteellinen alppipuutarha ("Jardin botanique alpin La Jaÿsinia"). Puutarhan perusti paikkakuntalainen yrittäjä Marie-Louise Jaÿ, joka myöhemmin avasi miehensä kanssa Pariisiin La Samaritainen tavaratalon. Vuonna 1908 hän lahjoitti puutarhansa kunnalle. Nykyään puutarhasta huolehtii Ranskan luonnontieteellinen museo ("Muséum national d'histoire naturelle").


title: GP2 Belgian Grand Prix 2005

text: GP2 Belgian Grand Prix 2005 oli GP2-kauden 2005 yhdestoista osakilpailu, joka ajettiin 10.–11. syyskuuta 2005 Circuit de Spa-Francorchampsn moottoriradalla Belgiassa. Kilpailu ajettiin Formula 1:sten Belgian GP:n ohessa.


title: GP2 Belgian Grand Prix 2005

text: Pitkän kilpailun (lauantain kilpailu, Feature Race) osakilpailuvoittoon ajoi HiTech/Piquet Racingin Nelson Piquet Jr. Vilander sijoittui 14 ja Kovalainen sijalle 15. Sprinttikisan voitti Super Nova Racingin Adam Carroll. Kovalainen oli sprinttikisassa 9 ja Vilander 13.


title: Tähtireportterit tulevat

text: Tähtireportterit tulevat on Jorma Nortimon ohjaama komedia vuodelta 1945. Elokuvan tapahtumat sijoittuvat 1940-luvun Helsinkiin jossa Uutis-Sanomat-lehden toimittajakaksikko Eija Taipale ja Veikko Kangas pääsee rahanväärentäjäliigan jäljille. Samaan aikaan myös kuuluisa filmi- ja miljoonamies George W. Brown vierailee Helsingissä ja toimittajat haluavat tehdä jutun hänestä.


title: Tähtireportterit tulevat

text: Kriitikot pitivät elokuvaa vauhdikkaana amerikkalaistyyppisenä crazy-komediana ja vertasivat sitä jopa Teräsmies-sarjakuvaan. Elokuvan yleisömenstys oli keskinkertainen. Elokuvasta on kadonnut keskivaiheilta kaksi yhteensä noin 30 minuutin pituista jaksoa ja lisäksi noin 10 minuuttia elokuvan äänestä on kadonnut. Elokuvassa on mukana autenttisia jaksoja Eläintarhan ajoista, venekilpailuista ja nyrkkeilyottelusta.


title: Horo (Mali)

text: Horo (myös "Oro") on Nigerjoen muodostama järvi Timbuktun alueen Goundamin piirin Tonkan kunnassa Malissa. Se sijaitsee Nigerin sisämaasuiston pohjoisosassa 30 kilometriä Goundamista lounaaseen.


title: Horo (Mali)

text: Horo on yksi Nigerjoen sisämaasuiston pohjoisista tulvajärvistä. Aikaisemmin se kuivui huonoina sadevuosina kokonaan huhtikuuhun mennessä. Nykyään järveä säännöstellään vuonna 1994 rakennetun padon avulla. Nigeristä lähtevän kanavan portti avataan tulva-aikaan marraskuun puolivälissä ja se suljetaan kun tavoiteltu vedenkorkeus on saavutettu. Horo on viime aikoina ollut pohjoisista järvistä ainoa, jossa vesi on säilynyt vuoden ympäri. Sen pinta-ala on enimmillään 145 neliökilometriä.


title: Horo (Mali)

text: Horo ja sen itäpuolella sijaitseva Fati ovat tärkeä maanviljely- ja karjanhoitoalue. Horo on myös merkittävä vesilintujen asuinympäristö, joka sai Ramsar-alueen statuksen vuonna 1987. Alueen linnusto on kärsinyt suuresti ihmisen toiminnan seurauksena.


title: Morzine

text: Morzine on kunta itäisessä Ranskassa Haute-Savoien departementissa Auvergne-Rhône-Alpesin alueella.


title: Morzine

text: Kunta on suosittu vapaa-ajanviettopaikka, jonka alueella sijaitsee Avoriazin talviurheilukeskus.


title: Morzine

text: Kunnan nähtävyyksiä on vuonna 1806 valmistunut Sainte-Marie-Madeleinen kirkko.


title: Onttolan tasoristeysturma 1944

text: Onttolan tasoristeysturmassa sotilaita kuljettanut linja-auto törmäsi junaan 12. syyskuuta 1944 kello 16:55 Joensuun lähellä Onttolassa, jolloin 13 henkilöä kuoli ja kahdeksan loukkaantui vakavasti.


title: Onttolan tasoristeysturma 1944

text: 6. mittauspatterin sotilaita Joensuusta Ylämyllylle kuljettanut linja-auto (rekisterinumero SA-80033), jota ajoi alikersantti Dahlbäck, törmäsi Onttolan ylikäytävällä lännestä päin Joensuuhun tulossa olleeseen postijunaan. Törmäyksessä myös junan veturi ja kaksi vaunua suistuivat kiskoilta.


title: Heinz Kiehl

text: Heinz Kiehl (6. kesäkuuta 1943 Ludwigshafen – 26. heinäkuuta 2016 Ludwigshafen) oli saksalainen, yhdistynyttä Saksaa ja Länsi-Saksaa edustanut, kreikkalais-roomalaisen tyylin painija, vapaapainija ja olympiamitalisti.


title: Heinz Kiehl

text: 97 kilogramman painoluokassa kilpaillut Kiehl saavutti painijanurallaan ainoan miesten arvokisamitalinsa, olympiapronssin, kreikkalais-roomalaisessa painissa Tokiossa 1964. Hän kilpaili Tokiossa myös vapaapainissa ja Méxicon kesäolympialaisissa 1968 kummassakin painimuodossa. Vuoden 1967 EM-kilpailuissa Kiehl sijoittui kreikkalais-roomalaisessa painissa neljänneksi ja vapaapainissa kuudenneksi. Vuoden 1968 EM-kilpailuissa hän oli kreikkalais-roomalaisessa painissa kuudes.


title: Heinz Kiehl

text: Kiehl kuoli 73-vuotiaana heinäkuussa 2016.


title: Bad Bad Boy

text: Bad Bad Boy on kuvanveistäjä Tommi Toijan tekemä vaaleanpunainen betoniveistos, joka esittää alastonta, virtsaavaa poikaa. Teos on kahdeksan ja puoli metriä korkea ja se painaa seitsemän ja puoli tonnia. Veistoksen vedenkierto on lämmitetty, joten poika voi virtsata myös pakkasella. Teräsrungon päälle ruiskubetonilla tehty veistos tehtiin Ruotsissa.


title: Bad Bad Boy

text: Teos tilattiin alun perin Örebrossa, Ruotsissa järjestettyyn julkisen taiteen OpenArt -tapahtumaan kesäksi 2013. Siellä "Bad Bad Boy" virtsasi jokeen lähellä Örebron linnaa olevassa puistossa.


title: Bad Bad Boy

text: Elokuussa 2014 "Bad Bad Boy" asennettiin Helsingin Kauppatorille, jossa se virtsasi mereen Stora Enson pääkonttorin ja Presidentinlinnan edustalla. Silloin se oli osa Amos Andersonin taidemuseossa järjestettyä Tommi Toijan näyttelyä Helsingin juhlaviikoilla. Siitä tuli yksi Helsingin kuvatuimpia kohteita.


title: Bad Bad Boy

text: Helmikuussa 2015 teos sijoitettiin Helsingin Jätkäsaareen, Verkkokauppa.comin edessä olevalle Tyynenmerenaukiolle.


title: Mutaga IV Mbikije

text: Mutaga IV Mbikije, (n. 1892 – 1915) oli Burundin kuningas eli "Mwemi" 21. elokuuta 1908 – 30. marraskuuta 1915. Hänen isänsä oli kuningas Mwezi IV Gisabo. Kuninkaalla oli kaksi poikaa, prinssi Ignace Komatari (k. 1964) ja häntä kuninkaana seurannut Mwambutsa IV. Jälkimmäisen ollessa alaikäinen sijaishallitsijana toimi Mutaga IV:n vaimo kuningatar Ririkumutima.


title: Robin Smeulders

text: Robin Smeulders (s. 19. kesäkuuta 1987 Münster, Länsi-Saksa) on alankomaalainen kilpauransa päättänyt koripalloilija, pelipaikaltaan iso laitahyökkääjä tai sentteri.


title: Robin Smeulders

text: Smeulders pelasi urallaan saksalaisseuroissa osallistuen myös Eurocupiin ja Portlandin yliopistossa. Hän kuului Alankomaiden miesten maajoukkueeseen vuoden 2015 EM-kilpailuissa. Smeulders päätti pelaajauransa selkäongelmien vuoksi 29-vuotiaana kesäkuussa 2016.


title: Mieletön rakkaus

text: Mieletön rakkaus voi tarkoittaa ainakin seuraavia:


title: Ticino Rockets

text: Ticino Rockets on sveitsiläinen jääkiekkoseura. Se pelaa Sveitsin toiseksi korkeimmalla sarjatasolla National League B:ssa. Joukkue on pelannut useita kausia maan alemmissa sarjoissa, ja tuleva kausi 2016-2017, onkin heille ensimmäinen maan toiseksi korkeimmalla sarjatasolla.


title: ČEZ Basketball Nymburk

text: ČEZ Basketball Nymburk on tšekkilainen koripalloseura Nymburkin kaupungista.


title: ČEZ Basketball Nymburk

text: Seuralla on ollut historiansa aikana useita eri nimiä. Vuosina 1950–1998 se tunnettiin Lokomotivana. Seura sai nykyisen nimensä vuonna 2004 ja on siitä lähtien dominoinut maansa koripalloa vieden lähes kaikki maan mestaruudet ja cup-mestaruudet. Se on osallistunut lisäksi kansainvälisiin seurakilpailuihin kuten FIBA Europe Cupiin, Eurocupiin ja VTB-liigaan. Suomalainen Antti Nikkilä edusti seuraa kaudella 2006–2007.


title: Hartleyn kaivosturma

text: Hartleyn kaivosturma oli Northumberlandissa Englannissa vuonna 1862 tapahtunut kaivosonnettomuus, jonka aiheutti noin 20 tonnia painaneen palkin murtuminen putoaminen kaivoskuiluun.


title: Hartleyn kaivosturma

text: Parlamentti sääti 7. elokuuta lain, jonka mukaan kaikissa uusissa kaivoksissa tuli olla vähintään kaksi kuilua ja vanhojen kaivosten oli rakennettava uusi kuilu vuoden 1865 alkuun mennessä. Työtapaturmien uhrien omaisille perustettiin pysyvä apurahasto.


title: USK Praha

text: USK Praha on tšekkilainen koripalloseura Prahan kaupungista.


title: USK Praha

text: Vuosina 1959–1991 Slavia VŠ Prahana tunnettu USK Praha oli 1960-luvun eurooppalaisia suurseuroja: se sijoittui hopealle Euroliigassa vuonna 1966, voitti vuonna 1969 Euroopan cup-voittajien cupin ja sijoittui vuonna 1968 samassa kilpailussa toiseksi. Seura voitti myös 11 Tšekkoslovakian mestaruutta. Tšekkoslovakian jakaantumisen jälkeen USK Praha on voittanut Tšekin mestaruuden kolmesti. Suomalaispelaajista seuraa on edustanut Alexander Madsen.


title: USK Praha

text: Seuralla on myös erittäin menestynyt naisten edustusjoukkue.


title: Sabahinkannukasvi

text: Sabahinkannukasvi ("Nepenthes rajah") on kannukasvien sukuun kuuluva laji.


title: Van Helsing (täsmennyssivu)

text: Van Helsing voi tarkoittaa ainakin seuraavia asioita:


title: Justin Tubb

text: Justin Wayne Tubb (20. elokuuta 1935 San Antonio, Texas – 24. tammikuuta 1998 Nashville, Tennessee) oli yhdysvaltalainen countrymuusikko. Hän oli countrymusiikin pioneeri Ernest Tubbin vanhin poika.


title: Justin Tubb

text: Justin Tubb syntyi San Antoniossa Texasissa vuonna 1935. Hän vietti lapsuutensa lähinnä äitinsä Elainen kanssa, joka oli eronnut Ernestistä vuonna 1948. Isänsä suosituksesta Justin aloitti uran musiikin parissa. Hän teki debyyttinauhoituksensa, ”Ooh-La-La” vuonna 1953 ja julkaisi ensimmäisen albuminsa, (”Looking Back to See”) vuonna 1954. Hänestä tuli 20-vuotiaana vuonna 1955 Grand Ole Opryn jäsen kuten isästäänkin noin 12 vuotta aikaisemmin. Samana vuonna hän julkaisi kaksi albumia, joista jälkimmäinen oli hänen soolodebyyttinsä. Halki 1950-luvun hän nauhoitti aktiivisesti uusia kappaleita, mutta julkaisi seuraavan albuminsa vasta 1963. 1960-luvulla hän matkaili niin paljon, että hänet erotettiin väliaikaisesti Oprystä sillä hän ei juurikaan ehtinyt esiintyä. Tämän jälkeen hän julkaisi enää kolme albumia, ”Hurry, Mr. Peters” (1965), ”We've Gone Too Far, Again” (1966) ja ”But Wait There's More” (1967). 1970-luvulla hän jatkoi esiintymistä Opryssä. Hän kuoli 24. tammikuuta 1998.


title: Justin Tubb

text: Myös hänen poikansa, Zachary ja Carey Tubb ovat muusikoita.


title: Van Helsing (televisiosarja)

text: Van Helsing on yhdysvaltalainen draamasarja, jonka on luonut Neil LaBute. Sarja perustuu "Zenescope Entertainmentin" sarjakuvanovelliin ""Helsing"".


title: Van Helsing (televisiosarja)

text: Sarjan esittäminen aloitettiin 23. syyskuuta 2016 Syfyn kanavalla, mutta ensimmäinen jakso julkaistiin ennakkoon 31. heinäkuuta 2016. Lokakuussa 2016 Syfy tilasi sarjalle toisen tuotantokauden, jonka esittäminen alkoi 5. lokakuuta 2017. Suomessa sarjaa voi seurata Netflix-palvelun kautta.


title: Van Helsing (televisiosarja)

text: Abraham Van Helsinging tytär, Vanessa "Van" Helsing herätetään eloon post-apocalyptisessä lähitulevaisuudesta, jossa suurin uhka ihmisille ovat vampyyrit. Herättyään hän haluaa löytää tyttärensä Dylanin. Hänellä on myös kykyjä palauttaa vampyyrit ihmisiksi ja parantaa haavansa kehostaan. Vampyyrit yrittävät napata häntä kun tämä on uhka niille


title: Van Helsing (televisiosarja)

text: Syfy hankki "Van Helsing" sarjan esitysoikeudet Nomadic Picturesilta marraskuussa 2015. 13-osaisen ensimmäisen kauden kuvaukset aloitettiin vuoden 2016 tammikuussa.


title: Toivo Lankinen (näyttelijä)

text: Toivo Lankinen (, 12. heinäkuuta 1907 Siestarjoki – 8. joulukuuta 1970 Petroskoi) oli venäjänsuomalainen näyttelijä ja teatteriohjaaja, joka teki elämäntyönsä Petroskoin Kansallisessa teatterissa.


title: Toivo Lankinen (näyttelijä)

text: Lankinen syntyi Pietarin lähistöllä sijaitsevalla Siestarjoella ja muutti Neuvosto-Karjalaan vuonna 1928. Hän työskenteli metsätyömiehenä, kunnes 1930-luvun alussa palasi Pietariin ja aloitti opinnot Leningradin teatteri-instituutissa. Valmistumisensa jälkeen vuonna 1932 Lankinen kiinnitettiin Petroskoissa juuri aloittaneeseen suomenkieliseen Kansalliseen teatteriin sen ensimmäisten näyttelijöiden joukossa. Toisen maailmansodan aikana Lankinen oli mukana viihdytysjoukoissa. Rauhan tultua hän jatkoi Kansallisessa teatterissa, joka aluksi toimi Aunuksessa ja siirtyi vuonna 1950 takaisin Petroskoihin. Vuonna 1959 Lankinen teki ääniroolin suomalais-neuvostoliittolaisessa yhteistyöelokuvassa "Sampo".


title: Toivo Lankinen (näyttelijä)

text: Toivo Lankinen on haudattu Petroskoihin Peskin hautausmaalle.


title: Toivo Lankinen (näyttelijä)

text: Lankisen puoliso oli Kansallisen teatterin näyttelijä Daria Karpova (1914–2003). Perheeseen syntyi kolme lasta. Aunuksessa Lankisten lastenhoitajana työskenteli vuonna 1948 vankileiriltä vapautunut entinen suomalainen kansanedustaja Siina Urpilainen, joka ei kuitenkaan saanut lupaa muuttaa perheen mukana Petroskoihin.


title: Pahan kukat (elokuva)

text: Pahan kukat on vuonna 2016 ensi-iltansa saanut suomalainen draamaelokuva, jonka on ohjannut ja käsikirjoittanut Antti J. Jokinen. Se kertoo syrjäytyneistä lähiönuorista Itä-Helsingissä. Sen pääosissa ovat muun muassa Viljami Nojonen, Jon ”Juno” Korhonen, Eero Aho ja Mikael Gabriel. Elokuvan tunnuskappaleen on tehnyt Paleface. Elokuvan ovat tuottaneet Jukka Helle ja Markus Selin.


title: Pahan kukat (elokuva)

text: Elokuva sai ensi-iltansa kesäkuussa 2016 Shanghain elokuvajuhlilla, jossa se palkittiin parhaan ohjauksen palkinnolla. Suomessa "Pahan kukat" sai ensi-iltansa 30. syyskuuta 2016.


title: Pahan kukat (elokuva)

text: "Pahan kukat" sai Suomen elokuvasäätiöltä tuotantotukea 200 000 euroa. Elokuvan kokonaisbudjetti oli 630 000 euroa. Elokuvaa kuvattiin muun muassa Helsingin Kalliossa sijaitsevassa erotiikkaliikkeessä.


title: Pahan kukat (elokuva)

text: Ohjaaja-käsikirjoittaja Antti J. Jokinen kertoo hakeneensa elokuvaansa autenttisuutta haastattelemalla viittäsataa lähiönuorta. Elokuvallaan hän halusi kiinnittää erityisesti huomiota nuorten syrjäytymiseen.


title: Pahan kukat (elokuva)

text: "Pahan kukat" on saanut Suomessa elokuvakriitikoilta ristiriitaisen vastaanoton. Eero Ahon roolisuoritusta on kuitenkin kehuttu vaikuttavaksi.


title: Pahan kukat (elokuva)

text: Helsingin Sanomien Veli-Pekka Lehtonen antoi elokuvalle kaksi tähteä viidestä sanoo arvostelussaan: ""Pahan kukat" on lähiökuvaukseksi hyvin vähän poliittinen, enemmän elokuva on eleitä ja tyyliä, tyylittelyä, komeita kuvia. Se on tietenkin valinta. Elokuva jää enemmän tavoittelemaan ja esittämään rajuutta kuin olemaan sitä".


title: Pero Luostarinen

text: Pero Luostarinen (s. 19. toukokuuta 1954 Helsinki) on suomalainen kuvanveistäjä.


title: Pero Luostarinen

text: Luostarinen kävi Suomen Taideakatemian koulun 1973-1977 ja debytoi vuonna 1984. Hänen aloitti kuvanveistäjänä porttiteemalla. Sen tunnetuin esimerkki lienee Jyväskylän yliopiston kampusalueelle 1987 pystytetty kutsukilpailun voittanut teos "Yliopistoportit", joka on siniseksi maalatusta teräksestä tehty avoin kokonaisuus. Veistos oli Suomen valtion lahja 50-vuotiaalle yliopistolle ja se kunnioittaa myös yliopistoaatteen edistäjä Wolmar Schildtiä, jonka kehittämällä venykekirjoituksella teoksessa on "Yliopiston syntysanat" -laatta. Perosen veistosten materiaalina on myös sittemmin ollut teräs ja niissä on ollut lävisteisiä tasopintojen rakennelmia.


title: Muurinen

text: Muurinen on suomalainen sukunimi, joka on muun muassa seuraavilla henkilöillä:


title: Letutši

text: Letutši oli venäläinen Leitenant Burakov -luokan (Lieutenant Burakov) torpedovene, joka upposi 12. joulukuuta 1914 myrskyssä Suomenlahdella.


title: Letutši

text: "Letutši" lähti seitsemän muun aluksen kanssa Helsingistä Viroon Muhunsalmeen, josta oli tarkoitus jatkaa Pohjois-Itämerelle laskemaan miinoja. Suora reitti oli miinoitettu, ja siksi ryhmä lähti merelle sisäväylää Porkkalan ja Sommarön kautta. "Ispolnitelnyin" upottua alus pelasti sen miehistöstä seitsemän, mutta upposi itsekin. Yksi mies pelastui toiseen laivaan. Yhteensä laivojen mukana hukkui 130 miestä.


title: Letutši

text: Molemmat hylyt löysi suomalainen Badewanne-sukeltajaryhmä, joka on löytänyt muitakin hylkyjä, muun muassa venäläisen sotalaivan "Palladan" ja saksalaisen sukellusveneen "U-26". "Letutši" löytyi vuonna 2016.


title: Letutši

text: "Letutši" oli löydettäessä paremmassa kunnossa kuin "Ispolnitelnyi".


title: Matti Nurminen (kuvanveistäjä)

text: Matti Nurminen (s. 1947 Rovaniemi) on suomalainen Helsingissä asuva kuvanveistäjä.


title: Matti Nurminen (kuvanveistäjä)

text: Nurminen kävi Suomen Taideakatemian koulun 1971-1975. Materiaalikokeilujen kautta hän päätyi ensin 1980-luvun alussa tekemään puuveistoksia, joissa on toistunut muun muassa torni- ja pylvästeema. Sittemmin Nurminen on käyttänyt veistostensa materiaalina myös esimerkiksi graniittia ja pronssia.


title: Matti Nurminen (kuvanveistäjä)

text: Nurminen on osallistunut näyttelyihin ja kilpailuihin kotimaassa ja ulkomailla ja hänen teoksiaan on useissa eri kokoelmissa. Hän on myös opettanut muun muassa Lahden taidekoulussa, Kuvataideakatemiassa ja Taideteollisessa korkeakoulussa. Hän toimi Suomen Kuvanveistäjäliiton puheenjohtajana 1994-1997. Nurmisen julkisia taideteoksia ovat muun muassa seuraavat:


title: Hernández

text: Hernández tai Hernandez on muun muassa seuraavien henkilöiden sukunimi:


title: Warren Littlefield

text: Warren W. Littlefield (s. 11. toukokuuta 1952 Montclair, New Jersey) on yhdysvaltalainen yritysjohtaja.


title: Warren Littlefield

text: Littlefield toimi televisioverkko NBC:n pääjohtajana vuosina 1991–1998. Hän oli mukana luomassa useita 1990-luvun suosituimpia televisiosarjoja.


title: Walking the Floor Over You

text: Walking the Floor Over You (joskus myös "I’m Walking the Floor Over You" tai "Walkin’ the Floor Over You") on Ernest Tubbin kirjoittama kappale, joka nauhoitettiin ja julkaistiin vuonna 1941. Kappaleesta tuli hyvin suosittu ja sitä myytiin yli miljoona kappaletta. Kappale voitti kultalevyn vuonna 1965.


title: Walking the Floor Over You

text: 1960-luvun alussa Tubb nauhoitti kappaleen uudelleen yhtyeensä Texas Troubadoursin kanssa.


title: Walking the Floor Over You

text: Allmusic-sivuston kriitikko David Vinopal kutsui kappaletta ensimmäiseksi merkittäväksi honky-tonk-kappaleeksi.


title: Walking the Floor Over You

text: "Rolling Stone" -lehti listasi vuonna 2014 sata kaikkien aikojen suurinta countrykappaletta, ja "Walking the Floor Over You" sijoittui listan 22. sijalle, ohittaen mm. Hank Williamsin kappaleen "Your Cheatin’ Heart", Johnny Cashin kappaleen "Ring of Fire" ja Lefty Frizzellin kappaleen "If You’ve Got the Money, I’ve Got the Time".


title: Majalampi (Ikaalinen, Juhtimäki)

text: Majalampi on Pirkanmaalla Ikaalisissa Jutinmäellä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Majalampi on osa Juurijärven-Hulppojärven valuma-aluetta.


title: Majalampi (Ikaalinen, Juhtimäki)

text: Lammen pituus on 700 metriä, leveys 100 metriä ja sen pinta-ala on 4,1 hehtaaria. Se on lähes pohjois-etelä-suuntinen ja se sijaitsee Eränmaan itäpuolella Hulppojärven eteläpuolella. Siihen laskee seitsemän metsäojaa ja laskuojina toimivat kaksi muuta ojaa. Laskuojat yhtyvät toisiinsa ja kohtaavat Vehkalammen vedet niiden välisellä suolla, mistä ne laskevat Hulppojärven eteläpäähän. Rantaviivan pituus on 1,6 kilometriä ja se on vain kolmessa kohtaa soistunutta. Lammen länsiranta on jyrkempi kuin itäranta. Se on asumaton. Sen pohjoisrantaan johtaa polku yhdystieltä 2764.


title: Hulppojärvi

text: Hulppojärvi on Pirkanmaalla Ikaalisissa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Hulppojärvi on osa Juurijärven-Hulppojärven valuma-aluetta.


title: Hulppojärvi

text: Järven pituus on 2,9 kilometriä, leveys 1,1 kilometriä ja sen pinta-ala on 120 hehtaaria. Se sijaitsee Sitätön ja Juhtiperän yhdistävän yhdystie 2764 pohjoispuolella. Järven länsirannoilla on ollut useita maatiloja, mutta itärannat ovat säilyneet erämaisina. Maatilat muodostavat Eränperä nimisen kylän. Pohjoisrannat ovat matalampia kuin etelärannat ja ne ovatkin ruohottuneita ja osin soistuneitakin. Järvessä on kaksikymmentä saarta, joista suurimmat ovat Peräsaari (pituus 180 metriä), Lähteenmäensaaret (370 metriä) ja Mäntysaaret (140 ja 100 metriä). Järveen laskee alle 20 metsä- tai pelto-ojaa, joista osa tuo yläjuoksulla olevien lampien vesiä. Järven luoteispäähän laskee Konttilammen laskuoja, pohjoisimpaan lahteen laskee Paskolammen, Kaukolammen, Kahilalammen, Purisevalammen ja Vääräjärven yhteinen laskuoja, järven itärantaan laskee pitkä Haukilamminoja, joka on Haukilammen ja Koverolammen yhteinen laskuoja, järven eteläiseen lahteen laskevat Vehkalampi ja Majalampi yhteisen laskuojan kautta. Järven oma laskuoja Rajaoja lähtee luoteiskulmassa olevasta syvästä lahdesta ja laskee puolen kilometrin jälkeen Vähäveteen.


title: Hulppojärvi

text: Rantaviivan pituus on 15,4 kilometriä ja se on paikoin kallioista metsämaastoa, jossa on jonkin verran soisia rantoja. Rannan ympäristössä sijaitsee viisi maatilaa ja rannoille on rakennettu yli 30 vapaa-ajan asuntoa, joista kaksi ovat saarissa. Järven ympäri pääsee kulkemaan pitkin Eränperän kautta kulkevaa tietä, joka erkanee yhdystieltä 2764.


title: Keskinenlampi (Ikaalinen)

text: Keskinenlampi on Pirkanmaalla Ikaalisissa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Keskinenlampi on osa Juurijärven-Hulppojärven valuma-aluetta.


title: Keskinenlampi (Ikaalinen)

text: Lammen pituus on 150 metriä, leveys 100 metriä ja sen pinta-ala on 1,3 hehtaaria. Se sijaitsee Latoveden koillispuolella keskellä harvakseen ojitetulla suolla suolla. Siihen on kaivettu viisi suo-ojaa, joista yksi laskee Latoveteen. Rantaviivan pituus on 450 metriä. Lampi on autio eikä sinne johda teitä. Lähin tie on kärrypolku, joka ohittaa lammen 50 metriä päässä etelässä.


title: Soldier’s Last Letter

text: Soldier’s Last Letter on kappale, jonka kirjoittivat Redd Stewart ja Ernest Tubb ja nauhoitti Ernest Tubb. Se julkaistiin Yhdysvalloissa vuonna 1944.


title: Soldier’s Last Letter

text: Vuonna 1971 Merle Haggard julkaisi oman versionsa Soldier's Last Letteristä. Siitä tuli suosittu ja se oli julkaisuaikanaan Yhdysvaltain kolmanneksi menestynein country-kappale.


title: Ylinen Löytölampi

text: Ylinen Löytölampi on Pirkanmaalla Ikaalisissa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Ylinen Löytölampi on osa Juurijärven-Hulppojärven valuma-aluetta.


title: Ylinen Löytölampi

text: Lammen pituus on 550 metriä, leveys 200 metriä ja sen pinta-ala on 7,1 hehtaaria. Lampi on keskeltä kapeampi kuin päistää. Se sijaitsee lähellä Parkanon rajaa Susivuorien, Kyntönevan ja Poikkipuolisenkankaan välissä. Alue on mäkien täplittämää ojitettua suomaata, jonka keskellä lampi sijaitsee. Siihen on kaivettu 13 suo-ojaa, joista lounaispäässä oleva toimii lammen laskuojana. Se virtaa Poikkipuolisenkankaan läpi ja laskee 1,5 kilometrin jälkeen Latoveteen. Rantaviivan pituus on 1,7 kilometriä ja se on pääasiassa metsäistä suomaata. Lampi on autio eikä sinne johda teitä. Lähin tie, joka yhdistää Juhtinmäen ja Vahojärven kylät, ohittaa lammen 200 metriä pohjoisessa.


title: Chantilly

text: Chantilly on kunta Pohjois-Ranskassa Oisen departementissa Nord-Pas-de-Calais-Picardien alueella. Se sijaitsee noin 50 kilometriä Pariisista pohjoiseen.


title: Chantilly

text:
Kunnan tärkein nähtävyys on alkujaan 1300-luvulla perustettu linna Château de Chantilly, joka on kuitenkin myöhemmin uudelleen rakennettu. Nykyään alueella oleva pienempi linna "Petit Château" on 1500-luvulta ja suurempi linna "Grand Château" 1800-luvun lopulta. Suuressa linnassa on museo "Musée Condé". Museossa on näytteillä yksi Ranskan hienoimpia vanhojen maalauksien kokoelmia, jossa on 1000 maalausta. Lisäksi museossa on myös 30 000 niteen kokoelma vanhoja kirjoja. Linnaan kuuluu myös 115 hehtaarin puisto joka koostuu André Le Nôtren suunnittelemasta ranskalaisesta puutarhasta sekä 1700-luvun lopun englantilais-kiinalaisesta puutarhasta. Linnan alueella on myös suuret hevostallit "Les Grandes Écuries", jossa on hevosmuseo "Musée du Cheval".
Chantilly'n kilparata ("Hippodrome de Chantilly") on rakennettu 1830-luvulla, ja siellä on järjestetty hevoskilpailuja vuodesta 1834 lähtien. Tunnetuimmat laukkakilpailut ovat Prix du Jockey Club sekä Prix de Diane.


title: Chantilly

text: Kermavaahto on ranskaksi "Crème Chantilly". Tämä nimi juontaa 1600-luvulle, jolloin Château de Chantilly'ssa työskennelleen ranskalaisen kokin François Vatelin kerrotaan keksineen kermavaahdon tehdessään ruokaa Ludvig XIV:lle.


title: Kumppanuuskeskus

text: Kumppanuuskeskus on oululainen kansalaisten ja yhdistysten kohtaamispaikka ja järjestökeskus, jonka kahdessa toimipaikassa, Kansankatu 53:ssa ja Isokatu 47:ssä sijaitsee lähes 50 paikallisen sosiaali- ja terveysalan yhdistyksen ja valtakunnallisen järjestön toimitilat. Kansankatu 53:n tiloissa kokoustavat ja kokoontuvat yhdistysten vertaistukeen perustuvat ryhmät ja harrastekerhot. Vuonna 2014 kokoustiloissa kokoonnuttiin 1380 kertaa noin 12140 ihmisen voimin.


title: Kumppanuuskeskus

text: Kumppanuuskeskuksen neuvontapiste tarjoaa kansalaisille sosiaali- ja terveysalan matalan kynnyksen neuvontaa ja ohjausta. Vuonna 2015 neuvontaa hyödynsi yli 1700 ihmistä. Kumppanuuskeskuksessa toimivat yhdistykset ja järjestöt järjestävät vuosittain useita tapahtumia, joista suurimpana Kepa ry:n valtakunnallisesti koordinoima Mahdollisuuksien tori, joka syksyllä 2015 keräsi Oulussa noin 1500 osallistujan joukon.


title: Kumppanuuskeskus

text: Kumppanuuskeskus perustettiin jo 1990-luvun alussa helpottamaan kansalaisten hakeutumista yhdistysten toimintaan sekä yhdistysten keskinäistä ja kuntien kanssa tehtävää yhteistyötä. Merkittävässä roolissa yhteistyön tiivistämisessä olivat Oulun kaupunki ja Sosiaali- ja terveysturvan keskusliitto ry. Nykyään Kumppanuuskeskuksen toimintaa tukee sosiaali- ja terveysalan ammattilaisten perustama Pohjois-Pohjanmaan sosiaali- ja terveysturvayhdistys ry. Kumppanuuskeskuksen toiminnan rahoitus muodostuu useista lähteistä. Iso osa keskuksessa toimivista järjestöistä saa avustusta Sosiaali- ja terveysjärjestöjen avustuskeskukselta, mutta myös Oulun kaupungin, EU:n ja työ- ja elinkeinotoimiston rahoitus on yleistä. Monilla järjestöillä on myös omaa varainhankintaa.


title: Aggiornamento

text: Aggiornamento" (italiaksi aggiornare, "saattaa päivän tasalle") on paavi Johannes XXIII:n antama nimitys hänen alkuunpanemalleen roomalaiskatolisen kirkon uudistusohjelmalle. Ohjelman tarkoituksena on murtaa se eristyneisyys, johon kirkko oli joutunut jo 19. vuosisadalla. Tähän tähtäsi Vatikaanin II konsiili (1962–1965), joka pani alulle kristikunnan huomattavimman uudistusliikkeen 1900-luvulla.


title: Chasqui

text: Chasquit (myös "chaskit") olivat ketteriä ja hyväkuntoisia sanansaattajia, joiden vastuulla oli quipujen, viestien ja lahjojen kuljettaminen läpi Inkavaltakunnan. Välitysasemien ("tambo") avulla viestit pystyivät kulkemaan jopa 240 km päivässä. Chasquit eivät olleet vain pelkkiä sanansaattajia (sitä virkaa hoitivat nuoret pojat), vaan heidät oli koulutettu lukemaan ja tulkkaamaan quipuja sekä toisilleen että ylemmille virkamiehille. Chaskien tehtävä ei myöskään ollut pelkästään suullisten viestien välittäminen, vaan he auttoivat ylitarkastajana toiminutta Sapa Inkan veljeä ylläpitämään laskelmia ihmisten liikkeistä koko Inkavaltakunnan alueella.


title: Chasqui

text: Chaskeja lähetettiin tuhansien kilometrien pituisille matkoille hyödyntäen laajaa inkojen tieverkostoa ja köysisiltoja, jotka olivat levittäytyneet ympäri Andeja, Perun ja Ecuadorin tienoille. Rannikolla, nykyisen Perun alueella chaskien reitit kulkivat Nazcasta Tumbesiin. Myöhemmin chasqui-reitit laajenivat myös nykyisen Kolumbian, Bolivian, Argentiinan ja Chilen alueille.


title: Chasqui

text: Chasquit käyttivät "tamboja" eli välitysasemia pysähdys- ja viestinvälityspaikkoina. Tamboja oli erikokoisia ja -tasoisia, ja jokaisella oli oma käyttötarkoituksensa. Käyttö riippui siitä, millä reitillä tambo sijaitsi ja kenen sitä sallittiin käyttää, mutta suurin osa niistä oli kuitenkin tarkoitettu pelkiksi viestinvälitysasemiksi, sillä chaskeille oli erilliset rakennukset, "chaskiwasit", joissa he lepäsivät ja majoittuivat. Chasquit lähtivät matkaan yhdestä tambosta ja juoksivat viestin kanssa seuraavaan, missä odotti levännyt chasqui valmiina jatkamaan viestin kuljettamista eteenpäin.


title: Chasqui

text: Jokaisella chasquilla oli kaksi vakiotavaraa mukanaan: quipu ja "pututu". Quipuja käytettiin tiedon säilömiseen ja välittämiseen erityisen solmujärjestelmän avulla, ja niihin merkittiin muun muassa lukuihin liittyvää informaatiota. Tiedonantajien lisäksi vain chaskeilla oli oikeus ja taito lukea, tulkata ja kääntää tietoa quipujen solmuista. Koska chasquit saivat quipujen vastaanottamisen yhteydessä myös suullista lisätietoa, ei quipuja pystynyt tulkitsemaan ilman, että chasqui oli paikalla. Toinen chaskien kantama esine oli pututu-torvi, joka oli tehty simpukankuoresta (joskus myös panhuilu). Pututua soittamalla chasqui ilmoitti tambossa odottavalle toiselle chaskille tulostaan, jolloin tämä osasi valmistautua viestinvälitystehtävään.


title: Chasqui

text: Vielä tänäkin päivänä inkojen alueella on löydettävissä chaskien käyttämiä polkuja ja tamboja. Polkujen avulla nykypäivän turistit voivat kulkea chaskien jalanjälkiä ja kokea maasto, missä nämä muinaiset sanansaattajat aikanaan kulkivat. Useimmat poluista on tiedetysti inkojen käyttämiä, mutta on myös muita polkuja, joiden yhteyttä inkavaltakuntaan ei ole pystytty todistamaan tai kiistämään. Suurin osa poluista sisältää osia, joissa kulku tapahtuu köysisiltoja pitkin. Sillat ovat taidokkaasti kasvillisuutta, puuta ja kiviä hyödyntämällä rakennettu. Varmuudella inkojen rakentamista köysisilloista ainakin yksi, Q'iswa Chakan silta, on edelleen tukevasti paikallaan ja käyttökelpoisena.


title: Majalampi (Espoo)

text: Majalampi on Uudellamaalla Espoossa sijaitseva lampi. Majalampi on osa Härkälänjoen valuma-aluetta.


Suomen sodissa 1939–1945 menehtyneiden tietokanta sisältää perustiedot kaikista puolustusvoimien palveluksessa menehtyneistä, ulkomaalaisista vapaaehtoisista sekä suomalaisista SS-miehistä. Tietokanta sisältää myös merkintöjä muistakin kuin aseellisessa toiminnassa menehtyneistä. Tietokanta sisältää yli 95 000 henkilöä. Tietokanta ei sisällä kotirintaman siviiliuhreja. Tietokanta on Kansallisarkiston vastuulla.


title: Suomen sodissa 1939–1945 menehtyneiden tietokanta

text: Suomen Sotaveteraaniliitto käynnisti vuonna 1985 hankkeen, jonka tarkoituksena oli tuottaa matrikkelimainen julkaisu kaikkien Suomen sodissa 1939–1945 menehtyneiden hauta-ja siunaamispaikoista. Julkaisuajatuksesta kuitenkin luovuttiin ja päädyttiin siihen, että muodostetaan kattava tietokanta kaikista viime sodissa menehtyneistä.


text: Jokaisesta kaatuneesta on kerätty seuraavat tiedot: ammatti/siviilisääty, lasten lukumäärä, viimeisin joukko-osasto, syntymäpaikka, kirjoillaolo- ja asuinpaikka, kaatumis-, kuolin-, tai katoamispaikka, mahdolliset haavoittumistiedot kuten haavoittumisaika ja -paikka, menehtymisluokka eli tieto siitä oliko kyseessä kaatunut, kentälle jäänyt, kenttä- tai sotasairaaloissa haavoihinsa kuollut, sodassa kadoksiin joutunut ja myöhemmin kuolleeksi julistettu, kuollut sotavankeudessa vai oliko kuolinsyy muu kuin välittömästi sodasta johtunut.


title: Petrolieetteri

text: Petrolieetteri on seos nestemäisiä alifaattisia hiilivetyjä Ne eivät siis ole kemiallisessa mielessä eettereitä vaan termi eetteri viittaa seoksen keveyteen ja hyvin suureen haihtuvuuteen. Petrolieetteriä käytetään hyvin yleisesti liuottimena kemianteollisuudessa ja laboratorioissa.


title: Petrolieetteri

text: Petrolieetteri koostuu pääasiassa pentaanista, heksaanista, heptaanista sekä niiden haarautuneista isomeereista. Tyydyttymättömien ja aromaattisten hiilivetyjen pitoisuus petrolieetterissä on hyvin pieni. Petrolieetteriksi määritellään yleensä hiilivetyseokset, joiden kiehumispiste on välillä 25–80 °C, mutta toisinaan tällä nimellä kutsutaan myös seoksia, joiden kiehumispisteet ovat jopa yli 100 °C. Korkeammalla kiehuvia hiilivetyseoksia nimitetään usein ligroiiniksi. Petrolieetterin tiheys on välillä 0,63–0,68 kg/l. Petrolieetteri on erittäin helposti haihtuvaa sekä syttyvää. Sen ja ilman seokset syttyvät palamaan räjähdysmäisesti.


title: Petrolieetteri

text: Petrolieetteriin kuuluva jae erotetaan maaöljystä tislaamalla. Seos voidaan tämän jälkeen pelkistää vedyttämällä, jolloin mahdolliset aromaattiset ja tyydyttymättömät hiilivedyt pelkistyvät alifaattisiksi hiilivedyiksi.


title: Petrolieetteri

text: Petrolieetteriä käytetään runsaasti liuottimena kemianteollisuudessa ja laboratorioissa. Se liuottaa hyvin muun muassa rasvoja, öljyjä, maaleja, lakkoja ja hartseja. Sitä käytetään uutettaessa kasveista eteeristen öljyjen komponentteja ja tekstiiliteollisuudessa pienten hienojen karvojen poistoon. Se on yleisesti käytetty liuotin myös eri kromatografiamenetelmissä ja kiteytyksissä.


title: Adrián Fernández

text: Adrián Fernández Mier (20. huhtikuuta 1965) on meksikolainen moottoriurheilja. Hän perusti oman tallinsa Fernandez Racingin vuonna 2001. Fernández kilpaili Champ Car -sarjassa vuodet 1993–2004. Vuodet 2005–2006 hän kilpaili NASCAR ja 2007 Asian Le Mans Series -sarjoissa. Hän on osallistunut myös Le Mansin 24 tunnin ajoihin vuosina 2007, 2010, 2011 ja 2012. Vuodesta 2012 alkaen hän ollut Formula 1 -kuljettaja Sergio Pérezin manageri.


title: Community as Opportunity (CO:OP)

text: Community as Opportunity (CO:OP) on vuosina 2015–2018 toteutettava digitointi- ja arkistohanke, jossa mukana on 17 eurooppalaista arkistoa ja yliopistoa. Hankkeen päämääränä on helpottaa yksityishenkilöiden hallussa olevan arkistomateriaalin digitointia, jakamista ja pitkäaikaissäilytystä. Lisäksi hankkeen toisena päämääränä on lasten ja nuorten mielenkiinnon herättäminen arkistoja kohtaan. Suomessa hankkeesta vastaa Kansallisarkisto.


title: Community as Opportunity (CO:OP)

text: Kansallisarkistolla on liikkuvia digitointiasemia, joita on mahdollista lainata. Digitaaliset tiedostot tallennetaan hankkeen perustamalle Topoteekki-alustalle sekä tarvittaessa omalle tallennusvälineelle. Topoteekkiin tiedostot tallennetaan karttapohjalle, jolloin kaikki kiinnostuneet voivat nähdä tietylle alueelle sijoittuvat kohteet. Luovuttajat joko pidättävät kaikki oikeudet aineistoon tai antavat sille Creative Commons -lisenssin.


title: Community as Opportunity (CO:OP)

text: Hankkeen toinen päämäärä on nuorten arkistokokemuksien tarkkailu ja niistä oppiminen.


title: Arvo Myllymäki

text: Arvo Juhani Myllymäki (s. 3. heinäkuuta 1945 Kuortane) on Tampereen yliopiston julkisoikeuden professori emeritus ja kirjailija.


title: Arvo Myllymäki

text: Myllymäki valmistui merkonomiksi 1964, sosionomiksi 1965, hallintotieteen kandidaatiksi ja maisteriksi 1971 ja lisensiaatiksi 1977. Hallintotieteestä hän väitteli tohtoriksi Tampereen yliopistossa 1979. Hän toimi Turun läänin veroviraston apulaisverosihteerinä ja -tarkastajana 1967-1968, tilintarkastajana 1968-1971, kuljetusliikkeen osastopäällikkönä 1971-1975 sekä Tampereen evankelis-luterilaisten seurakuntien apulaistalousjohtajana ja talousjohtajana 1975-1982. Tampereen yliopiston julkisoikeuden dosentti hän oli 1982-1985, vt. apulaisprofessori 1983-1984 ja apulaisprofessori 1985-1989. Lapin yliopiston julkisoikeuden vs. professorina Myllymäki toimi 1988-1989 ja Vaasan yliopiston va. julkisoikeuden professorina 1991-1992. Tampereen yliopiston julkisoikeuden professoriksi hänet nimitettiin 1998. Myllymäki toimi myös Oulun yliopiston dosenttina vuodesta 1981, erikoisalanaan virka- ja työehtosopimusjärjestelmät.


title: Arvo Myllymäki

text: Myllymäen isä oli ukrainalainen sotavanki ja äiti Kuortaneelta. Isä löytyi osin Urho Kekkosen ja Vladimir Stepanovin avulla, Myllymäki tapasi hänet ensimmäisen kerran Helsingissä vuonna 1978. Myllymäen esikoisromaani "Vihan ja rakkauden päivät" (2011) käsittelee juuri mainittua teemaa. Teokseen perustuvan lapualaisen Larvateatterin näytelmän "Aarre, ryssän äpärä" kantaesitys oli keväällä 2016. Tv-dokumentissa "Matka isän luo" Myllymäki matkustaa Barnauliin Etelä-Siperiaan tapaamaan äitipuoltaan ja veli- ja sisarpuoliaan.


title: Arvo Myllymäki

text: Myllymäki asuu eläkkeelle jäätyään vaimoineen Muonion Särkijärvellä.


title: Arvo Myllymäki

text: Myllymäen julkaisemia teoksia ovat:


title: Arvo Myllymäki

text: Myllymäki on julkaissut tietokirjoja myös professuurinsa alalta, kuten teokset "Finanssihallinto-oikeus: valtion ja kuntien varainkäyttö ja varainkäytön valvonta" (2000) ja "Suomen pääministeri – presidentin varjosta hallitusvallan käyttäjäksi" (2010).


title: Rene Pauritsch

text: Rene Pauritsch ( s. 4. joulukuuta 1964) on entinen itävaltalainen jalkapalloilija ja nykyinen Liechtensteinin jalkapallomaajoukkueen päävalmentaja. Tehtävässään hän on ollut vuoden 2013 tammikuusta lähtien.


title: Sekatavarakauppa

text:
Sekatavarakauppa on pääosin historiallinen vähittäiskaupan tyyppi, jossa yhdistyvät palvelu, lukuisat tuoteryhmät ja suhteellisen pieni myymälän pinta-ala. Perinteinen sekatavarakauppa on toiminta-ajatukseltaan tiettyyn tuoteryhmään keskittyvän erikoisliikkeen ja myymäläpinta-alaltaan laajan hypermarketin vastakohta.
Sekatavarakauppoja on toiminut sekä kaupungissa että maaseudulla. Kyläkaupoilla on edelleen sekatavarakaupan piirteitä.